ועדת הכספים, כנסת 20, פרוטוקול מספר 245, 2016-01-18 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אני מקדם בברכה את שר הפנים, הפריפריה, הנגב והגליל – שכחתי משהו?

משה גפני: לפני שאנחנו מתחילים, כמנהגנו כאן, אנחנו נותנים לחברים הצעות לסדר.

משה גפני: אני רק מבקש לפני כן לומר, אנחנו עשינו את החוק שביקש שר האוצר לגבי הנושא של מס רכישה על דירה שנייה.

משה גפני: היה לנו דין ודברים כאן בוועדה עם משרד האוצר, וקבענו שבדירה הראשונה יהיה פטור עד סכום של 1,495,000, משהו כזה.

משה גפני: אנחנו קבענו שזה יהיה צמוד, ועל כן היום נכנסה לתוקף ההצמדה.

משה גפני: הם רצו שזה יהיה ב-2017, אנחנו דרשנו שזה יהיה בתחילת 2016.

משה גפני: היום עולה הפטור ממס רכישה על דירה ראשונה לסכום של 1,600,175.

משה גפני: היה חשוב לעשות את זה אז, להתעקש על העניין הזה.

משה גפני: הפטור ממס רכישה על דירה בסדר גודל כזה הוא פטור משמעותי, וחשוב מאוד שהוא קיים.

משה גפני: הצעות לסדר.

משה גפני: אם אפשר לעשות את זה בקצרה.

משה גפני: חבר הכנסת מיקי לוי.

מיקי לוי: תודה רבה.

מיקי לוי: אדוני היושב-ראש, אדוני השר, המשבר ב"מגה" הוא לא עניין נקודתי, 3,500 בתי אב הולכים הביתה, זה עניין גם לכנסת, ואני מבקש להעלות בהזדמנות הזו את הנושא כאן.

מיקי לוי: אני גם מבין שבעלי "מגה" אישרו 560,000 שקל ליושב-ראש, ויקטור קפלן, ועוד היושב-ראש הקודם ביקש מעל 1,350,000, בשעה שהם שולחים אלפי עובדים הביתה.

מיקי לוי: הדאגה הראשונה, לטעמי, שישלמו קודם כל את משכורות החודש הזה.

מיקי לוי: אני מבין שגם החודש הזה נמצא בסכנה.

מיקי לוי: הדאגה השנייה היא איך עושים ש-3,500 איש – למרות שמדובר ברשת פרטית – לא הולכים הביתה.

מיקי לוי: זה מספר עצום של עובדים.

מיקי לוי: כמובן שדעתי נתונה לספקים הקטנים, לא ל"קוקה-קולה", ולא לגדולים, שהם ישרדו.

מיקי לוי: הספקים הקטנים שמספקים את השמן ואת הסוכר, גם הם נמצאים בבעיה.

מיקי לוי: הרשת הזו התדרדרה בארבע שנים מדחי אל דחי.

יוסי יונה: דורדרה.

מיקי לוי: דורדרה.

מיקי לוי: כאשר הבעלים מושכים דיבידנדים שמנים, ועושים הפרדה מלאכותית בין "הריבוע הכחול" נדל"ן, שהיא חברת בת, לבין "מגה".

מיקי לוי: זה אומר שלקחו - -

יוסי יונה: זה יותר מזה, מיקי.

מיקי לוי: - - את הנכסים ששווים הרבה מאוד כסף, שמרו עליהם, השכירו אותם ל"מגה" במחירים מופקעים, וככה המשיכו לדרדר את "מגה".

מיקי לוי: מאוד יכול להיות שמשרד הכלכלה צריך להיכנס לעובי הקורה.

מיקי לוי: נעשים שם דברים – אולי בחסות החוק, אבל מכוערים מאוד.

משה גפני: תודה רבה.

משה גפני: חבר הכנסת סמוטריץ, ואחרי זה אנחנו נתחיל את הדיון.

משה גפני: נרשמו פה לדיון עצמו.

איתן ברושי: יש לי הצעה לסדר.

איתן ברושי: משפט אחד.

משה גפני: משפט, כן.

משה גפני: בצלאל, משפט.

בצלאל סמוטריץ': ממש משפט.

בצלאל סמוטריץ': אני מחרה, מחזיק אחרי מיקי.

בצלאל סמוטריץ': אני חושב שכחברי ועדת הכספים, חברי הרשות המפקחת, מן הראוי שיהיה כאן דיון דחוף, שנזמין לכאן את אנשי האוצר הרלוונטיים ונשמע מאנשי המקצוע איך הם רואים את הדברים, מי אשם?

בצלאל סמוטריץ': מי אחראי?

בצלאל סמוטריץ': מה המדינה כמדינה יכולה וצריכה לעשות בעניין?

בצלאל סמוטריץ': אנחנו מחויבים לפקח על זה.

בצלאל סמוטריץ': אסור לתת לזה לעבור לידינו.

בצלאל סמוטריץ': תודה רבה.

איתן ברושי: אדוני היושב-ראש, חברי הכנסת, משפט.

איתן ברושי: אנחנו עדים ליד קלה של שר האוצר ופקידיו על היתרי ייבוא בתחום החקלאות.

איתן ברושי: יש מתן היתרים גורף לייבוא, שיכול להיות מאוד מזיק לחקלאות בישראל.

איתן ברושי: אני מבקש ממך לקיים את הדיון על תקציב משרד החקלאות והכפר, כפי שהסכמת, ולקיים בתוך זה גם את הדיון על הקריטריונים וההיתרים למתן ייבוא גורף של תוצרת לישראל - - -

משה גפני: שלחת לי מכתב.

איתן ברושי: אני מוסיף מתן ייבוא גורף של תוצרת לישראל שיש בה סכנה – לפי דעתי גם בריאותית – קודם כל לעתיד החקלאות.

משה גפני: תודה רבה.

משה גפני: אני עובר להצעת החוק תעריפי התחבורה הציבורית, התשע"ו-2016.

משה גפני: נמצא אתנו שר הפנים וכולי.

משה גפני: אדוני השר, בבקשה, הבמה לרשותך.

אריה מכלוף דרעי: אדוני היושב-ראש, חברי הכנסת, כל הנכבדים שנמצאים כאן, הצעת החוק המונחת בפניכם היא תוצאה של הסכמים שעשינו – אני לא עושה את זה בתוקף תפקידי כשר הפנים, זה לא בתחום משרדי, אני לא שר התחבורה.

אריה מכלוף דרעי: בזמנו חתמנו על הסכם, בהקמת הממשלה, שאנחנו נוריד מע"מ על מוצרי יסוד.

אריה מכלוף דרעי: זה היה ההסכם.

אריה מכלוף דרעי: ולצורך זה עמד לרשותנו סך של 1.125 מיליארד.

אריה מכלוף דרעי: זה הסך על 29 המוצרים שהיו אז בפיקוח, זה גודל ההנחה של המע"מ.

אריה מכלוף דרעי: לאחר מכן זה התגלגל כיוון שהתברר לנו, אחרי שנכנסתי למשרד הכלכלה ועשיתי עבודה מקצועית על העניין, שההנחה למשפחות מעוטי יכולת שאנחנו רוצים לעזור להן, אם נוריד את המע"מ על מוצרי היסוד שבפיקוח, ההנחה תהיה כ-29 שקל בחודש.

אריה מכלוף דרעי: הנחה מאוד קטנה, כיוון שרוב הסכום הולך למחנות צבא, לבתי מלון, מסעדות, שמשתמשים במוצרים הללו, ולא כיוונו נכון, בזבזנו סכום גדול של כסף ולא השגנו את המטרה שלו.

אריה מכלוף דרעי: ולכן הדברים התגלגלו לידי כך שעלה הרעיון להוריד את המע"מ על התחבורה הציבורית ועל תעריפי המים הנמוכים, ל-3.5 קוב לנפש שצורכים.

אריה מכלוף דרעי: פחות או יותר, זה היה שווה ערך למיליארד-מיליארד ומשהו שקל.

אריה מכלוף דרעי: זה פחות או יותר.

אריה מכלוף דרעי: זה לא סוד שכמעט כל הכלכלנים שעובדים בשירות המדינה, ואחרים גם, חושבים לא לעשות מע"מ דיפרנציאלי, ולא לפגוע במערכת המיסוי.

אריה מכלוף דרעי: המדינות האירופאיות או האחרות שכן נוהגות, מזהירות לא להיכנס גם אנחנו לניסיון הזה.

אריה מכלוף דרעי: אבל אני ידעתי שהנחות שיהיו שלא במסגרת חקיקה, דינם להתבטל מהר בקיצוץ פלט הראשון, או בקיצוצים אחרים שיהיו.

אריה מכלוף דרעי: הן טובות לשעתיים ואחר-כך הן מתבטלות.

אריה מכלוף דרעי: עוד נתון אחד שאני רוצה להביא, במסגרת התקציב האחרון קוצצו כל ההסכמים ב-40%, כך שהסכום שעמד לרשותנו היה בסך הכול 660 מיליון שקל.

אריה מכלוף דרעי: וזו אחת מהסיבות שהסכמתי להתפשר, שזו לא תהיה הורדת מע"מ, אלא היא תהיה הנחה בצורה תקציבית, כיוון שאז האוצר יסכים להעמיד לרשותנו גם את הכסף של המים, וגם החשמל, זו הנחה לקבוצה מסוימת.

אריה מכלוף דרעי: ביחד הגענו לסכום של 1.1 מיליארד שקל.

אריה מכלוף דרעי: החוק שמונח בפניכם, החוק של הנחות במים, עדיין לא מוכן.

אריה מכלוף דרעי: הוא יגיע בשבוע הבא לכנסת.

אריה מכלוף דרעי: החוק הזה מדבר על הנחה בגובה המע"מ בתעריפים בחקיקה.

אריה מכלוף דרעי: שווי ההנחה הזאת היא בערך 660 מיליון שקל.

אריה מכלוף דרעי: אני חייב לומר לכם שאם היה יותר כסף, ברור שהיינו מכניסים עוד דברים אחרים בתוך החוק הזה.

אריה מכלוף דרעי: אבל הסכום הזה בדיוק מספיק לנושא – 650 בסדר.

אריה מכלוף דרעי: זה הסכום שמספיק.

אריה מכלוף דרעי: אני חושב שיש פה אמירה.

אריה מכלוף דרעי: החוק שאתם מחוקקים היום בקריאה שנייה ושלישית – ואני מקווה שהיום אנחנו נגמור את זה בכנסת, כיוון שהוא לא יכול לחול רטרואקטיבית.

אריה מכלוף דרעי: כמובן, האנשים משלמים, אז אי-אפשר להחזיר להם את מה שהם שילמו, וחבל, כיוון שהתקציב מוכן כבר מ-1 בינואר.

אריה מכלוף דרעי: אז כל יום שהחוק הזה לא עובר, אנשים משלמים יותר.

אריה מכלוף דרעי: והמשמעות של החוק הזה היא שישלמו פחות.

אריה מכלוף דרעי: מהרגע שהחוק יתקבל ויפורסם, אנשים ישלמו פחות את גובה המע"מ, שזה משמעותי מאוד.

אריה מכלוף דרעי: מי שיודע מה זה משפחה שיש לה כרטיס רב קווי של הילדים שלה, כמה ילדים בחודש, זו הורדה של 150-100 שקלים לחודש.

אריה מכלוף דרעי: זה יכול להגיע קרוב ל-2,000 שקל למשפחה בשנה, רק ההנחה הזאת.

אריה מכלוף דרעי: זו הנחה משמעותית.

אריה מכלוף דרעי: רק בשביל לסבר את האוזן, הרפורמה שיש בתחבורה הציבורית עכשיו, שאתם רואים את הפרסום שלה, השווי התקציבי שלה הוא 120 מיליון שקל.

אריה מכלוף דרעי: השווי של ההנחה הזאת הוא 650 מיליון שקל, כך שזה באמת דבר משמעותי.

אריה מכלוף דרעי: וזה לכולם, ללא יוצא מן הכלל.

אריה מכלוף דרעי: אין כאן הפרדה בין האוכלוסייה, וזה גם היופי שלה, שהיא לא מבחינה בין אנשים, היא נותנת את זה לכולם.

אריה מכלוף דרעי: אז אני מודה ליושב-ראש, ולכם, שאתם מתכנסים ועושים את זה.

אריה מכלוף דרעי: אני מצפה שהחוק הזה ייגמר מהר, ושהיום בלילה הרב גפני יוכל להביא את זה לקריאה שנייה ושלישית, ובאמת נוכל לתת, כולנו – אופוזיציה וקואליציה – לכלל אזרחי מדינת ישראל דבר טוב.

משה גפני: תודה רבה, אדוני השר.

מיקי לוי: רגע, יש לנו עניינים לפני שהשר יברח.

משה גפני: השר לא בורח.

מיקי לוי: תן לנו דקה, נרשמנו לזכות דיבור.

משה גפני: בסדר, אני אאפשר לכם.

משה גפני: אדוני השר, אני רוצה רק הערת ביניים לגבי הנושא של המים.

משה גפני: ההנחה שעליה אתה מדבר היא מאוד מאוד חשובה, אבל חשוב שזה לא יהיה לנזקקים, אלא שזה יהיה כללי.

אריה מכלוף דרעי: לכל תעריפי המים הנמוכים.

אריה מכלוף דרעי: כל מי שמשתמש – באופן טבעי, מי שירגיש את ההנחה הם בעיקר אלו שמשתמשים בתעריפים הנמוכים.

משה גפני: כן, אבל שתדע שיש חוק שאומר – אנחנו חוקקנו אותו בשעתו - - -

אריה מכלוף דרעי: - - -

משה גפני: בסדר.

משה גפני: תודה רבה.

אריה מכלוף דרעי: הכול אוניברסלי.

משה גפני: מאה אחוז.

משה גפני: בסדר גמור.

משה גפני: אני הייתי מעדיף להתחיל לקרוא את החוק, אבל מיקי רוזנטל, ואחריו אראל מרגלית.

משה גפני: בבקשה.

משה גפני: בקצרה, אם אפשר.

מיקי רוזנטל: זה יהיה מאוד קצר.

מיקי רוזנטל: אדוני היושב-ראש, חברי חברי הכנסת, אדוני השר, קודם כל, תבורך על זה שאתה באמת עושה מאמץ להוזיל את המחירים, במיוחד למי שראוי שישלם פחות וכולי.

מיקי רוזנטל: בעיני, יש רק בעיה אחת.

מיקי רוזנטל: זה נכון שבתקציב 2016 במשרד התחבורה דיברו על הסוגיה של הנחות לפריפריה, אבל לא תקצבו את זה.

מיקי רוזנטל: את הכסף שנועד לדבר הזה – לפי הבנתי, אם לא, תתקן אותי - - -

אריה מכלוף דרעי: טוב שהעלית את זה, מיקי, זה חשוב.

מיקי רוזנטל: אם לא, תתקן אותי.

מיקי רוזנטל: הייתה תכנית כדי לאפשר לתושבי הפריפריה לעבוד במרכז, להוזיל באופן משמעותי את הנסיעה מהפריפריה למרכז.

מיקי רוזנטל: הסכום של הפרויקט הזה היה בערך 500 מיליון שקלים.

מיקי רוזנטל: ועכשיו משרד התחבורה אומר תראו, יש הנחה גורפת לכולם, אז אנחנו כבר לא נתקצב את הדבר הזה.

מיקי רוזנטל: השאלה היא אם לא נכון יותר היה בכסף שהשגת – וטוב שהשגת – לתקצב באופן דיפרנציאלי.

מיקי רוזנטל: דהיינו, למי שזקוק לזה יותר, למשל תושבי הפריפריה.

מיקי רוזנטל: כמו שעשתה הוועדה הזאת בסוגיית המים, שאפשרה לאנשים שבאמת זקוקים לקבל הנחות משמעותיות יותר וכולי.

משה גפני: השאלה ברורה.

משה גפני: השר ישיב לכולם יחד.

משה גפני: אראל מרגלית.

אראל מרגלית: קודם כל, אדוני השר, אני מברך אותך על היזמה הזאת.

אראל מרגלית: אני יודע שאתה מכיר אתה הגליל, והיית שם בסיור גדול.

אראל מרגלית: אני בטוח שיש לך הרבה מאוד תשומת לב כשר שהוא גם אחראי על הנגב והגליל.

אראל מרגלית: אני רוצה להגיד משהו לממשלת ישראל.

אראל מרגלית: אני רוצה לשאול – ודווקא אתה, כשר הנגב והגליל, אני יודע שאתה לא שר התחבורה – מביאים תכנית לאומית לתחבורה ציבורית.

אראל מרגלית: אתה אומר שהיא עולה 120 מיליון שקל.

אראל מרגלית: איך הנגב והגליל לא נמצאים על המפה?

אראל מרגלית: אני אומר לכם, אנחנו נמצאים שם בגליל, בחורה גומרת לעבוד במסעדת "התחנה" בשעה 01:00 בלילה, לוקחת טרמפים.

אראל מרגלית: בחור רוצה להגיע ממקום למקום באמצע הלילה, לוקחים טרמפים.

אראל מרגלית: הם חיים על הטרמפים.

אראל מרגלית: בדרך כלל אנשים טובים – אנשים טובים – לוקחים טרמפים שם.

אראל מרגלית: אבל, ריבונו של עולם, אני נוסע שם, אני נמצא שם הרבה, אני פתאום רואה ילדים, נערים, נערות, לומדים ב"תל-חי" מהיישובים, לוקחים טרמפים אחד אחרי השני.

אראל מרגלית: התחבורה הציבורית בגליל – אני יודע בפרוטרוט, בנגב אני מכיר את זה גם, אבל קצת פחות – פשוט מתחת לכל ביקורת.

אראל מרגלית: אני אומר לכם, ממשלת ישראל מרשה לעצמה לשים מפה של תחבורה ציבורית – מיקי רוזנטל אמר, ביקשנו עוד קודם שיהיה איזשהו פתרון – ולא הנגב ולא הגליל נמצאים.

אראל מרגלית: הייתם אומרים זה קשור לקווי רכבות, ולכן התכנית הגיעה עם קווי הרכבות, אולי זה העניין.

אראל מרגלית: אבל הנה, אני קורא בסוף השבוע, יוסי דגן, שהוא ראש המועצה בשומרון, היה אצלו שר התחבורה והוא מודיע קבל עם ועדה שההתנחלויות מיד קיבלו פתרון משר התחבורה כי הם לא היו בתוך התכנית הארצית.

אראל מרגלית: מיד, מרגע לרגע.

אראל מרגלית: והגליל לא.

אראל מרגלית: יושבים שם חבר'ה - - -

משה גפני: אראל, השר הנוגע בדבר לא כאן.

אראל מרגלית: אם בממשלה הזאת נותרה עוד מעט הגינות, מעט ציונות, צריך לקחת את התכנית הזאת, לשנות אותה, להכניס אפילו בהוראת שעה, לפני שיש תכנית כוללת, ולתת פתרון לגליל ולנגב.

אראל מרגלית: אי-אפשר להשאיר את האנשים האלה על הכביש בטרמפים.

אראל מרגלית: אי-אפשר, זה לא עובד.

משה גפני: תודה רבה.

משה גפני: זה ששר הפנים עשה את החוק הזה, לא צריך להביא את כל הדברים של משרד התחבורה, צריך להזמין את שר התחבורה.

אראל מרגלית: אני מבין, אבל אנחנו מדברים על תחבורה.

משה גפני: אני מתכוון להזמין אותו בגלל הדיון שהיה בשבוע שעבר.

משה גפני: אני מתכוון לדבר אתו.

משה גפני: יוסי יונה, בבקשה.

משה גפני: אם אפשר, בקצרה.

יוסי יונה: אני רוצה, כבוד השר, לברך אותך על היזמה היפה הזו.

משה גפני: תבוא כל פעם לוועדת הכספים, פה מברכים אותך.

אריה מכלוף דרעי: אנחנו נשמע את האבל.

מיקי רוזנטל: זה לא בסדר שאנחנו שואלים שאלות?

אריה מכלוף דרעי: לא, ההיפך.

אריה מכלוף דרעי: ההיפך.

אריה מכלוף דרעי: אני שכחתי לציין את זה.

אריה מכלוף דרעי: בגלל שאיחרתי, אז קיצרתי, אבל זו נקודה חשובה מאוד.

אריה מכלוף דרעי: הלוואי שיכולתי להכניס גם את זה בפנים.

אריה מכלוף דרעי: הלוואי.

יוסי יונה: אדוני השר, האבל הוא לא כל כך נורא.

יוסי יונה: לפי המסמכים שהציגו בפנינו, אתה דיברת על כך שההטבה היא אוניברסלית.

יוסי יונה: אנשים הציגו בפנינו מסמכים שזה לא עובד באופן אוניברסלי, שאכן במקומות מסוימים – זאת אומרת שהתעריפים הללו, בנגב ובגליל, יש פה איזושהי החרגה - - -

בצלאל סמוטריץ': אלו שני דברים.

מיקי לוי: זה לא שייך.

מיקי לוי: זה לא שייך.

אריה מכלוף דרעי: לא קשור מה שמשרד הפנים - - -

מיקי לוי: לא שייך.

מיקי לוי: זאת הנחה אוניברסלית.

אריה מכלוף דרעי: זו הנחה לכולם.

יוסי יונה: אתה רואה, זה אפילו אבל נעלם.

מיקי לוי: יוסי, אני אקשה.

משה גפני: חבר הכנסת טרכטנברג, בבקשה.

מנואל טרכטנברג: אני בירכתי את השר במליאה, ואני חוזר ומברך אותו על המהלך הרצוי מאוד הזה.

מנואל טרכטנברג: אני רוצה להגיד, המהלך הזה ממחיש ביתר שאת שיוקר המחיה במדינת ישראל, במידה רבה, הוא בידי הממשלה.

מנואל טרכטנברג: זה לא עניין רק של שווקים לא תחרותיים כאלו או אחרים.

מנואל טרכטנברג: המיסוי העקיף הנסתר מהעין במדינת ישראל הוא זה שאחראי במידה רבה על כך שאזרחים לא יכולים כיום להגיע לסוף החודש.

מנואל טרכטנברג: ולכן המהלך שלך, צריך לקחת אותו כסנונית, אני מקווה, למהלכים נוספים שאפשר לעשות כדי להקל על יוקר המחייה גם בהקשרים אחרים, ולא דרך מע"מ דיפרנציאלי.

מנואל טרכטנברג: זה קל מאוד להיטפל למע"מ, אבל יש רבדים-רבדים של היטלים, של מיסוי עקיף שהוא נסתר, וזה שורש הבעיה.

מנואל טרכטנברג: הערה שנייה, זה עולה כסף.

מנואל טרכטנברג: נכון, זה עולה כסף.

מנואל טרכטנברג: רבותי, להוזיל את המוצרים שבשליטת הממשלה יעלה תקציבית.

מנואל טרכטנברג: אבל שלא נחיה באשליות.

מנואל טרכטנברג: הגירעון הנמוך – שאני מברך עליו – בא על חשבון זה שאזרחים משלמים יותר מהכיס.

מנואל טרכטנברג: צריך לשים את זה על השולחן.

מנואל טרכטנברג: זה הטרייד-אוף.

מנואל טרכטנברג: וממשלת ישראל צריכה להתעמת עם העניין הזה ולתת מענים גם בהקשרים אחרים בדרך הזאת.

תמר זנדברג: תודה רבה.

תמר זנדברג: אני רוצה להצטרף לברכות, ולהצטרף להערה בנושא הפריפריה.

תמר זנדברג: אני רוצה שני חידודים.

תמר זנדברג: אחד זה בנושא המשמעות של התחבורה הציבורית באופן כללי.

תמר זנדברג: תחבורה ציבורית זה שירות.

תמר זנדברג: זה דבר שהכרטיס מכסה חלק קטן מהעלות כי זה שירות שהמדינה רואה לנכון להעניק לתושביה.

תמר זנדברג: ולכן כל הוזלה בתחבורה הציבורית מחזירה את עצמה.

תמר זנדברג: הכרטיס מחזיר – זה נתון מהעולם – בין 30% ל-50% מעלות הנסיעה, וכך יישאר.

תמר זנדברג: ככל שנעלה את המחיר, זה לא יכסה יותר מעלות הנסיעה, זה רק יעלה יותר לציבור מה שהוא צריך לשלם.

תמר זנדברג: ולכן זה מבורך.

תמר זנדברג: בנושא של הפריפריה, הממשלה נכנסה לאיזושהי לקונה, לאיזשהו סחרור.

תמר זנדברג: זה דומה שניסו לתכנן סוס בוועדה.

תמר זנדברג: אז שר פעל בשביל להוריד את המחיר כי הוא התחייב והבטיח, שזה דבר חשוב ומבורך, אבל הראייה הכוללת של מה זו התחבורה הציבורית ואיך צריך להתייחס אליה נפגע.

תמר זנדברג: אני רוצה להתייחס לנסיעה בעיקר בפריפריה, מה שנקרא מפריפריה לפריפריה, לא לנסיעה מכל פריפריה לתל-אביב, או למרכז, שאלו בסופו של דבר הנסיעות גם הנדירות יותר וגם היקרות יותר, ותמיד יהיו יקרות.

תמר זנדברג: זה תמיד יעלה 31, 35, 37 שקלים להגיע מכרמיאל לתל-אביב.

תמר זנדברג: אבל מכרמיאל לחיפה, או מקריית-שמונה לקצרין, אלו המקומות שבהם אנשי הפריפריה עובדים, לומדים, הסעות תלמידים וכולי.

תמר זנדברג: זה הלב הפועם של הפריפריה, של הנגב, של הגליל, שם נמצאים רוב אזרחי ישראל, הוא הוחרג מהחוק הזה.

אריה מכלוף דרעי: לא, לא מהחוק.

אריה מכלוף דרעי: לא מהחוק.

אריה מכלוף דרעי: החוק הזה לכולם.

אראל מרגלית: רפורמת התחבורה של שר האוצר.

משה גפני: מה שאת מדברת על הפריפריה זה החוק של הרפורמה של משרד התחבורה.

תמר זנדברג: נכון.

משה גפני: החוק הזה הוא אוניברסלי.

תמר זנדברג: כן, אבל בגלל שהחוק הזה הוא פלט לכולם, פספסנו כאן הזדמנות להסתכל על - - -

משה גפני: זו טענה.

אריה מכלוף דרעי: זה מה שאמר מיקי.

תמר זנדברג: אני רוצה לומר, זה לא רק עניין של מחירים, זה גם עניין של תכנון התחבורה במקומות האלה.

תמר זנדברג: תודה.

מיקי לוי: אני רוצה לשבח אותך על זה שוויתרת על המע"מ הדיפרנציאלי.

מיקי לוי: אני מאלה שחושבים שאסור לעשות את המע"מ הדיפרנציאלי כי בסוף זה מגיע בחלקיקים קטנים וזה לא מגיע לצרכן.

מיקי לוי: התרגיל הזה, או המחשבה הזאת, להביא את זה בצורה של הנחה פלט לכל אזרחי מדינת ישראל, זה באמת ראוי להערכה, ויישר כוח על העניין הזה.

מיקי לוי: אבל אני רוצה לנצל, אדוני היושב-ראש, גם שיושבים כאן אנשי משרד התחבורה וגם אנשי האוצר.

מיקי לוי: רן שדמי ממשרד התחבורה, שהוא מקצוען אמתי בעניין הזה.

משה גפני: הוא כל שבוע פה.

מיקי לוי: וזה לא קשור לחוק של השר דרעי מה שמיקי שכפל, ואני כאן מפריד את זה לחלוטין.

מיקי לוי: אני רוצה תשובה מאנשי האוצר, האם חוסר התקציב בעקבות הדרישה של השר דרעי נלקח מהתקציב הזה, והרפורמה המתוכננת על הורדת מחירים בפריפריה נדחקה לסוף 2016 או תחילת 2017?

מיקי לוי: אל תעשו לי לא, אתם תביאו לי סעיף תקציבי.

מיקי לוי: לא יכול להיות, רן שדמי, שנסיעה מיסוד המעלה לקריית-שמונה יעלה יותר מאשר מירושלים לתל-אביב.

מיקי לוי: אנחנו השתגענו.

מיקי לוי: זה לא קשור לחוק המצוין שהביא השר דרעי.

מיקי לוי: אני רוצה לשמוע אם יש תקציב עבור רפורמה להורדת מחירי הנסיעה בפריפריה, ששם אנחנו צריכים - - -

משה גפני: תודה רבה.

משה גפני: חבר הכנסת סמוטריץ.

משה גפני: אחרון הדוברים לפני שהשר משיב, חבר הכנסת אייכלר.

בצלאל סמוטריץ': אדוני השר ציין בפתח דבריו את ההבדל בין חוק לבין הנחות במסגרות אחרות.

בצלאל סמוטריץ': אני מוכרח לומר שאני לא מבין בזה.

בצלאל סמוטריץ': סעיף 5 כותב - - -

משה גפני: אתה לא יכול - - -

בצלאל סמוטריץ': לא, זו שאלה עקרונית, אני לא אקרא את הסעיף.

בצלאל סמוטריץ': אני חדש פה, ואפילו כחדש, למדתי - - -

משה גפני: על זה נדבר בסעיפים.

משה גפני: בצלאל, אני מאפשר לך, אבל אנחנו תיכף נעבור סעיף-סעיף.

בצלאל סמוטריץ': הבנתי, אבל אני שואל שאלה כללית, אדוני היושב-ראש.

בצלאל סמוטריץ': דבר אחד שהוא כללי בחוק הזה קובע שעליית מחירי המע"מ להבא לא תשפיע על מחירי התחבורה הציבורית.

בצלאל סמוטריץ': זה דבר חשוב מאוד.

בצלאל סמוטריץ': ההנחה החד-פעמית של 14.5%, תיאורטית, האוצר יכול לבטל אותה בתקציב הבא.

בצלאל סמוטריץ': הוא פשוט יעלה מחדש את התעריפים, עם החוק הזה, בלי החוק הזה.

אריה מכלוף דרעי: בשביל זה יש לנו את שר התחבורה שצריך לחתום על המחירים.

אריה מכלוף דרעי: ואני סומך על שר התחבורה שיעמוד על משמרתו.

אריה מכלוף דרעי: אני לא בא להחליף את כולם.

אריה מכלוף דרעי: שר התחבורה צריך - - -

עודד פורר: בקצב שהשרים מתחלפים - - -

בצלאל סמוטריץ': אני שואל למה שהוא - - -

משה גפני: חבר הכנסת בצלאל סמוטריץ, השר הביא את החוק.

משה גפני: אנחנו תיכף נדון על הסעיפים.

משה גפני: כשנגיע לסעיף הזה, נדבר עליו, אולי נשנה אותו.

משה גפני: זה לא נוגע לשר, זה נוגע לוועדה.

בצלאל סמוטריץ': יכול להיות שנכניס הוראה שזה ל-X שנים, ולא ניתן לאוצר להתעלל בנו.

משה גפני: בצלאל, הבנו.

משה גפני: חבר הכנסת אייכלר, בבקשה.

משה גפני: ברוך הבא.

ישראל אייכלר: תודה רבה, אדוני היושב-ראש.

ישראל אייכלר: תודה, כבוד השר.

ישראל אייכלר: אני מדבר פה גם כחבר כנסת, גם כאזרח וגם כיושב-ראש הוועדה לפניות הציבור, שעוסקת המון בבעיות התחבורה הציבורית ותלאות האזרח הנוסע באוטובוס.

ישראל אייכלר: יש פה שתי נקודות שחייבים להבטיח, ואולי אפילו להתנות את מעבר הכסף שאתם מעבירים לחברות התחבורה.

ישראל אייכלר: זה משהו טכני שיורד לחייהם של הרבה אזרחים.

ישראל אייכלר: אני מדבר עכשיו על כל תושבי ירושלים שלא זכו בערך הצבור בגלל – לא תאמין, אדוני היושב-ראש – שברכבת הקלה המכונות לא קולטות את הכרטיס הזה, אז אי-אפשר לעבור מאוטובוס לרכבת.

ישראל אייכלר: אז כל חצי מיליון תושבי ירושלים וסביבותיה לא זוכים בערך הצבור.

ישראל אייכלר: כשאני שואל את אנשי משרד התחבורה עד מתי?

ישראל אייכלר: בתוך שנה הם יתקינו את המכונות.

ישראל אייכלר: רבותי, זה בלתי אפשרי.

משה גפני: אם אפשר שאנשי משרד התחבורה, מה שלא קשור לחוק הזה, שירשמו את השאלות שנשאלות לגבי משרד התחבורה שתשיבו על זה.

ישראל אייכלר: או שיזרזו, וש"אגד" והחברות ידעו שכל זמן שהם לא מתקינים את כל המכונות אין להם את הכסף, או שיציבו דיילים עם מכונות ניידות, כמו שעושים כשיש עומסים בתחנות, ושהם יכרטסו את האנשים באופן ידני עד שהמכונות יעבדו.

ישראל אייכלר: לא יתכן ששנה שלמה חצי מיליון תושבים לא יקבלו את הערך הצבור.

ישראל אייכלר: הדבר השני, אני מצטרף לבקשה ולדרישה שהרפורמה בנסיעות הבין-עירוניות שהייתה אמורה להיות ושצריכה להיות לא תילקח מהכסף הזה, או שזה לא יהיה על החשבון הזה, אלא בנוסף לזה שאתה, השר דרעי, שר האוצר וועדת הכספים, וכל מי שעסק בזה, הצליחו לעשות, שזו מהפכה גדולה מאוד.

ישראל אייכלר: אני לא יכול לא להגיד את זה עוד פעם.

ישראל אייכלר: מאז קום המדינה אני לא זוכר – אני עוד נסעתי באוטובוס כשזה עלה 13 אגורות – שהייתה הנחה כל כך משמעותית בתחבורה הציבורית כמו המהפכה הזאת שעשית השבוע.

משה גפני: יפה.

משה גפני: תודה רבה.

משה גפני: אחרונת הדוברים מבחינת חברי הכנסת, חברת הכנסת רחל עזריה.

רחל עזריה: שני דברים קצרים.

רחל עזריה: קודם כל שאלה לגבי הרב-קו של הסטודנט.

רחל עזריה: אנחנו מבינים שהם לא יזכו בהנחה, או שיש איזושהי בעיה שם.

רחל עזריה: אני אשמח להתייחסות.

משה גפני: רחל, זה לא החוק הזה.

משה גפני: זה בסדר, השאלה טובה.

משה גפני: משרד התחבורה ישיב, אני מקווה, אבל זה לא החוק הזה.

משה גפני: החוק הזה לא קשור.

רחל עזריה: בסדר.

רחל עזריה: תודה.

רחל עזריה: הדבר השני, אני מאוד מברכת על הורדת המחירים, אבל הבעיה הגדולה בתחבורה הציבורית, מבחינת רמות המחירים, בטח בתחבורה העירונית, אנחנו מהמחירים הנמוכים ב-OECD.

רחל עזריה: גם מבחינת כוח הקנייה של הישראלים וגם בפועל.

רחל עזריה: ולעומת זאת, במהירות שמגיעים ממקום למקום, אנחנו מהפחות טובים.

רחל עזריה: זמן שווה כסף.

רחל עזריה: חוץ מהאמירה הכללית הזו, אם אימא צריכה לשים את הילד במעון ולמהר למקום העבודה, והיא לא מספיקה לעשות את שמונה השעות שלה, אז זו הוכחה חד-משמעית שזמן באמת שווה כסף, הזמן של הנוסעים בתחבורה הציבורית.

רחל עזריה: ולכן האתגר הגדול – ואני אשמח לשמוע ממשרד התחבורה – איך אתם מתכוונים לגרום לכך שמלבד הורדת מחירים הזמן של האנשים ינוצל כמו שצריך והם יוכלו להגיע מתי שצריך?

רחל עזריה: תודה.

משה גפני: תודה רבה.

משה גפני: תודה.

משה גפני: מי אדוני?

<אליהו יצחק: אני פעיל חברתי.

משה גפני: אז תמתין.

<אליהו יצחק: לא, אני רוצה כשהשר פה לשאול שאלה.

משה גפני: לא, אתה לא יכול.

<אליהו יצחק: שאלה קטנה.

משה גפני: אתה לא יכול עכשיו.

משה גפני: השר ישיב.

משה גפני: במהלך הדיון.

אריה מכלוף דרעי: חברי הכנסת, אדוני היושב-ראש, אני מודה למיקי רוזנטל ולכל האחרים שהצטרפו, כיוון זה נושא מאוד חשוב.

אריה מכלוף דרעי: מאוד חשוב הנושא הזה.

אריה מכלוף דרעי: טוב שהבהרתם את הנקודה הזו.

אריה מכלוף דרעי: אני אאריך טיפה בזה כדי להבהיר את הנקודה הזו פעם אחת ולתמיד, וגם לא בשביל להצטדק, אלא כדי שנוכל להשיג את זה בהמשך, כיוון שהרפורמה הזאת של הפריפריה חשובה מאוד, שלא נעשתה עדיין.

אריה מכלוף דרעי: כפי שאמרתי לכם, בהסכמים היה מדובר על הורדת מע"מ דיפרנציאלי על מוצרי יסוד.

אריה מכלוף דרעי: אתם מבינים, הורדת מע"מ זה לא תקציב, הורדת מע"מ זה בצד ההכנסות.

אריה מכלוף דרעי: כך שעד הסיכום האחרון שעמדנו לפני זמן מה, האוצר לא ספר את הכסף הזה בכלל בצד התקציב.

אריה מכלוף דרעי: כשהבינו שאנחנו הולכים לקראת זה – אמת, זה עלה על השולחן – הציעו לי האוצר, אם כבר אתה נותן את הכסף הזה, בוא, אנחנו מציעים לך חלופה.

אריה מכלוף דרעי: במקום הורדת מע"מ, תלך על הפריפריה.

אריה מכלוף דרעי: אמרתי שזה דבר מבורך ביותר.

אריה מכלוף דרעי: אדרבה, זה לא סותר אחד את השני.

אריה מכלוף דרעי: אני רוצה ללכת על הנחה כללית לכולם כיוון שמבחינתי פריפריה זה גם פריפריה חברתית.

אריה מכלוף דרעי: אנשים בתל-אביב, בבת-ים, בחולון, בראשון, בשיכון המזרח, או בכל המקומות הללו, מבחינתי, זו פריפריה חברתית לא פחות מקריית-שמונה ולא פחות מאחרים.

אריה מכלוף דרעי: אלו אנשים שלא גומרים את החודש, עם כל הכבוד.

אריה מכלוף דרעי: אז להם אנחנו לא צריכים לדאוג?

אריה מכלוף דרעי: אז נכון שהם זכו לגור במדינת תל-אביב, אבל אין להם איך לגמור את החודש.

אריה מכלוף דרעי: שם, מבחינת גודל האוכלוסייה, זה הרבה יותר גדול בכל הפריפריה הגיאוגרפית.

אריה מכלוף דרעי: גם להם צריך לדאוג פעם אחת.

אריה מכלוף דרעי: לכן זה לא קשור.

אריה מכלוף דרעי: אמרתי להם חבר'ה, אל תנצלו על הגב שלי, על הכסף הזה, לנסות לפתור את כל הבעיות שלכם.

אריה מכלוף דרעי: אני מכיר את השר ישראל כץ.

אריה מכלוף דרעי: הוא בחור מאוד מוכשר, וכשהוא רוצה משהו, הוא ישיג אותו בסוף.

אריה מכלוף דרעי: ואין לי ספק שהוא יביא את הדבר הזה.

אריה מכלוף דרעי: אני הרגשתי פה - - -

אראל מרגלית: שהוא יביא את הפתרון של התחבורה הציבורית?

אריה מכלוף דרעי: כן, של הפריפריה.

אריה מכלוף דרעי: בוא נדבר גלוי, יש להם דרישה ממשרד התחבורה ללכת על תכנית גדולה של פריפריה חברתית, קווים, וכל המרחקים הללו.

אריה מכלוף דרעי: בסדר גמור, אין לי בעיה בזה.

אריה מכלוף דרעי: הם חשבו לתפוס טרמפ על ההסכם הקואליציוני שלנו של הורדת המע"מ, ואני לא הייתי מוכן להיכנס – אתם מבינים, הם רצו לפתור שתי בעיות באותו כסף, בכל שקל הם השתמשו כבשני שקלים.

אריה מכלוף דרעי: ואת זה לא הסכמתי.

אריה מכלוף דרעי: אמרתי לאוצר, חברים, התכנית שלכם תהיה, אני סומך על זה בהמשך.

אריה מכלוף דרעי: אני כעת רוצה להביא בשורה, כמו שאמר פרופסור טרכטנברג.

אריה מכלוף דרעי: אנחנו רוצים לסמן דבר אחד – זאת הסנונית הראשונה – שכשהמדינה רוצה להוריד את יוקר המחייה ולשלם פחות, זה תלוי ביד המדינה.

אריה מכלוף דרעי: זה לא תלוי בידי אף אחד אחר.

אריה מכלוף דרעי: שהיא תקבל החלטה, כמו שאתם מקבלים עכשיו החלטה בחקיקה, ואתם מורידים במכה אחת לכל אזרחי מדינת ישראל בצורה משמעותית מאוד.

אריה מכלוף דרעי: ואני מאמין שזו תהיה סנונית להוריד עוד ועוד דברים לטובת השכבות החלשות וכלל הציבור.

אריה מכלוף דרעי: זה דבר אחד.

אריה מכלוף דרעי: נימוק שני, אני אגיד לכם את האמת, ללכת עכשיו למבצע של הנחות על חשבון אותו עיקרון וכסף – אני לא יודע מה יהיה בעוד חצי שנה, מה יהיה בעוד שנה.

אריה מכלוף דרעי: בתעריפים לא אני שולט.

אריה מכלוף דרעי: אני לא שולט בזה.

אריה מכלוף דרעי: אני רציתי לעשות משהו שהוא כללי לכולם, שמסמן מטרה ומסמן מגמה.

אריה מכלוף דרעי: אני משוכנע שבלחץ שלכם, ואני משוכנע שגם משרד התחבורה – דיברתי הרבה עם השר כץ בחודש-חודשיים האחרונים.

אריה מכלוף דרעי: אין לי ספק שהוא ילך – כיוון שזה כורח המציאות.

אריה מכלוף דרעי: לא יכול להיות שאנשים שעושים את המעשה הציוני היהודי הכי טוב שיכול להיות, ללכת לגור במקומות הכי מרוחקים בשבילם, או להסתובב בפריפריה, או לנסוע למרכז הארץ, זה כמעט כמו לנסוע לחוץ לארץ.

אריה מכלוף דרעי: לא יכול להיות כזה דבר.

אריה מכלוף דרעי: ואת זה חייבים לשנות.

אריה מכלוף דרעי: לא יכול להיות שאת זה לא ישנו.

אריה מכלוף דרעי: אבל אני לא שר התחבורה.

אראל מרגלית: למה לא עושים את זה עכשיו?

אריה מכלוף דרעי: אם אתה עושה את זה עכשיו על חשבון הכסף הזה, כל האנשים בירושלים, במרכז הארץ, כל האנשים הללו שנאנקים ולא גומרים את החודש, אתה מונע מהם את ההנחה.

אריה מכלוף דרעי: זה דבר היסטורי.

אראל מרגלית: יש הרי את תכנית התחבורה של השר, את הדבר המבורך הזה.

אראל מרגלית: אבל יש שני דברים שאנחנו עושים בנושא התחבורה הציבורית.

אריה מכלוף דרעי: תביא כסף.

אראל מרגלית: בוא נגיד שאנחנו מחויבים - - -

תמר זנדברג: אנחנו רוצים לקבל התחייבות מהאוצר.

אראל מרגלית: אנחנו מחויבים לשים תכנית לגליל ולנגב ברמה של תחבורה ציבורית - - -

מיקי לוי: הם צריכים לתת תשובה.

תמר זנדברג: חבר הכנסת מרגלית, הרפורמה בתעריפים היא דבר שמשרד התחבורה כותב אותו, דן בו, כבר שנים ארוכות.

תמר זנדברג: מה שאנחנו רוצים זו התחייבות - - -

מיקי לוי: הנה, הם פה.

מיקי לוי: הוא אמר שיש.

מיקי לוי: תן תשובה בבקשה.

תמר זנדברג: בדיוק אנחנו רוצים דבר פשוט.

תמר זנדברג: הרפורמה בתעריפים – אנחנו שולחים שאילתות, אומרים לנו ב-2013, ב-2014, ב-2016.

תמר זנדברג: אנחנו רוצים התחייבות שהכסף הזה לא יהיה הכסף שהוקצה למשרד לרפורמה בתעריפים, זה הכול.

מיקי לוי: האם התקציב קיים?

מיקי לוי: זו השאלה המרכזית.

משה גפני: תמר, מאה אחוז.

משה גפני: אנחנו עוברים לחקיקה.

אראל מרגלית: אני רוצה עוד משהו.

תמר זנדברג: בוא נתחיל מזה.

אראל מרגלית: אני רוצה שתהיה גם רפורמה – הרפורמה שהם הביאו עכשיו - - -

תמר זנדברג: אבל זו רפורמה שכבר - - -

אראל מרגלית: אבל תסתכלי על המפה, היא לא כוללת - - -

<קריאות: - - -

אראל מרגלית: הרפורמה לא כוללת – אני מדבר על משהו אחר.

אראל מרגלית: ראית את התכנית לתחבורה?

אראל מרגלית: הגליל לא נמצא על המפה של תכנית התחבורה.

אראל מרגלית: איפה אנחנו נמצאים?

מיקי לוי: הוא צריך להגיד לנו אם יש תקציב לעניין הזה.

אראל מרגלית: אבל מי שואל אותו אם יש תקציב?

אראל מרגלית: זה סדר עדיפות של מדינת ישראל.

אראל מרגלית: מה זאת אומרת?

אראל מרגלית: אני שואל אותו אם יש תקציב?

מיקי לוי: זה נחמד שאתה אומר.

מיקי לוי: זה נחמד.

אראל מרגלית: למה מה, אני שואל את הגזבר שלי מה אני רוצה לעשות?

אראל מרגלית: אי-אפשר לשים תכנית של השר כץ בלי שיש תכנית לגליל.

אראל מרגלית: זה לא יעבוד.

אראל מרגלית: תסתכלו, כבר כתבו את זה.

מיקי לוי: אנחנו אתך, אבל זה לא השולחן.

אראל מרגלית: מה זה איתי?

אראל מרגלית: מה, אכפת לי שאתם איתי?

אראל מרגלית: מה אתם עושים לי "קוצי ומוצי"?

אראל מרגלית: אני אומר ש - - -

ישראל אייכלר: אדוני היושב-ראש, אולי נשמע את נציגי האוצר?

תמר זנדברג: הרפורמה בתעריפים בפריפריה - - -

אראל מרגלית: זה בסדר.

תמר זנדברג: הרפורמה - - - כבר הייתה.

משה גפני: רבותי, מה יש לכם היום?

משה גפני: תמר.

אראל מרגלית: אין קווים - - - את הגליל.

משה גפני: אראל.

משה גפני: אני נורא מצטער, בוועדה הזו צריך לבקש רשות דיבור.

משה גפני: משרד התחבורה, רק להשיב, בגלל שאנחנו נבלה כאן יחד עכשיו.

משה גפני: אני מבקש תשובה רק לגבי העניין של התקציב.

משה גפני: הרפורמה והחוק הנוכחי.

משה גפני: אנחנו הולכים לדון בחוק הזה.

משה גפני: האם התקציב הוא תקציב נפרד לחלוטין והתקציב של הרפורמה הוא תקציב נפרד לחלוטין?

משה גפני: משרד האוצר, מי משיב?

<אלון מסר: משרד האוצר, אני אתייחס.

<אלון מסר: אלון מסר, אגף תקציבים.

<אלון מסר: כמו שאמר השר דרעי, במסגרת ההסכם הקואליציוני בהסכמים של הממשלה, יועד סכום מסוים, שהוא מגיע לדיון הזה במסגרת החוק הזה.

<אלון מסר: הרפורמה בתעריפים במטרופולינים נכנסה לתוקף בחודש ינואר, והיא גם כן נכנסה לבסיס התקציב במסגרת הסיכומים התקציביים, והתקציב שהוועדה הזאת גם כן אישרה.

<אלון מסר: לגבי רפורמות נוספות בתעריפים, לא תקצבו מלכתחילה - - -

משה גפני: רגע, אני רוצה תשובה חדה.

משה גפני: זה מה ששאלו כולם, ואת זה גם אני רוצה לדעת, האם לרפורמה הזאת שאנחנו עכשיו הולכים לדון עליה יש תקציב נפרד לחלוטין - -

<אלון מסר: נפרד לחלוטין.

משה גפני: - - מאשר הרפורמה שעושה משרד התחבורה?

<אלון מסר: נפרד לחלוטין.

משה גפני: אין קשר בין שני התקציבים.

<אלון מסר: מעולם לא היה בתקציב - - -

משה גפני: כמה כסף זה וכמה כסף זה?

מיקי לוי: האם הרפורמה תצא לדרך - - -

תמר זנדברג: פשוט אין רפורמה.

משה גפני: רגע.

משה גפני: רגע.

משה גפני: בסדר.

תמר זנדברג: לא, אין רפורמה.

מיקי רוזנטל: אין בכלל תקציב.

מיקי רוזנטל: זה מה שהוא אמר.

תמר זנדברג: אין רפורמה, אז אין תקציב.

משה גפני: בסדר.

משה גפני: אתם לא נותנים - - -

מיקי רוזנטל: הם לא תקצבו את זה, למרות שהם דיברו על זה בלי סוף.

משה גפני: כמה כסף יש ברפורמה הזאת שעליה אנחנו הולכים לדון?

<אלון מסר: העלות התקציבית של הצעת החוק כ-650 מיליון ש"ח.

משה גפני: מה העלות התקציבית של הרפורמה?

<אלון מסר: אני אסביר מה הכוונה ברפורמה, כי נאמרו הרבה דברים בשם הרפורמה.

<אלון מסר: רפורמת המטרופולינים שנכנסה לתוקף לפני חודש, שעליה דיבר השר דרעי, עלתה כ-120 מיליון שקל.

<אלון מסר: לגבי רפורמות אחרות, כרגע אין - - -

משה גפני: לא רפורמות אחרות.

משה גפני: לא דיברתי על רפורמות אחרות.

<אלון מסר: כי יש כאלה שדיברו.

מיקי רוזנטל: הרפורמה של הוזלת התעריפים לפריפריה.

מיקי לוי: לא יכול להיות שקריית-שמונה - - - יעלה כך.

תמר זנדברג: הרפורמה בתעריפים שאתם כל הזמן עונים שעוד מעט תהיה.

משה גפני: רבותי, אנחנו לא נגיע לשום - - -

אראל מרגלית: זו הוזלת תעריפים - - -

משה גפני: אראל, לא נגיע לכלום.

<אלון מסר: רפורמות שהוצגו לנו בנושא רפורמות נוספות בתחום התעריפים הבין-עירוניים, מה שכונה פה, העלות שלהן מוערכת בכחצי מיליארד שקל, שאין להם מקור תקציבי, הן לא תוקצבו בתקציב 2016.

אראל מרגלית: אלו רפורמות שנותנות מענה למה?

מיקי רוזנטל: לפריפריה.

מיקי רוזנטל: הפריפריה זה חצי מיליארד.

תמר זנדברג: אדוני היושב-ראש, אם אפשר לשמוע את משרד התחבורה, זה יותר רלוונטי.

אראל מרגלית: אולי שיגיד לנו שני דברים לגבי – מה חצי מיליארד?

אראל מרגלית: תגיד לנו רגע - - -

תמר זנדברג: הוא אומר בשם האוצר אם יש כסף או אין.

תמר זנדברג: אם משרד התחבורה - - -

משה גפני: רגע, אראל, אי-אפשר לשמוע.

אראל מרגלית: רק שנבין על מה אנחנו מדברים.

ישראל אייכלר: הנסיעות הבין-עירוניות, אראל.

תמר זנדברג: בוא נשמע את משרד התחבורה, הוא זה שמתכנן רפורמות.

משה גפני: אני מציע – אנחנו מתחילים את החוק, משרד התחבורה כאן.

משה גפני: הם יישאלו בהמשך.

משה גפני: תודה רבה, אדוני השר, אני מודה לך.

משה גפני: תודה רבה.

משה גפני: אנחנו נמשיך את החקיקה.

משה גפני: בחקיקה אנחנו נשאל אותם את כל השאלות האלה.

משה גפני: נתחיל עם - - - לשם כך התכנסנו.

תמר זנדברג: זו שאלה קודמת לחקיקה.

משה גפני: הוא ענה תשובה.

תמר זנדברג: הוא ענה בשם האוצר, שאין כסף לרפורמה.

משה גפני: רק רגע.

משה גפני: רק רגע.

<קריאה: לא היה גם.

משה גפני: אפשר לדבר בוועדה הזאת?

משה גפני: הוא אמר שעלות החוק היא 650 מיליון שקל.

משה גפני: עלות הרפורמה שעשה משרד התחבורה היא 120 מיליון שקל.

משה גפני: אין רפורמה כרגע על השולחן של הפריפריה, שזה עולה בסביבות חצי מיליארד שקל.

תמר זנדברג: אין רפורמה באוצר, השאלה מה התכניות של משרד התחבורה.

משה גפני: אבל אין כסף.

משה גפני: עם רפורמות אפשר לעשות הרבה דברים בעיתונים.

תמר זנדברג: בסדר, אבל הם מתכננים ב-17', במשהו.

משה גפני: בסדר, זה המצב.

משה גפני: אנחנו יודעים את תמונת המצב.

מיקי לוי: זה נדחה ל-17', זה מה שאני יודע.

תמר זנדברג: זאת השאלה.

מיקי לוי: זה נדחה ל-17', אם יהיה תקציב.

משה גפני: תיכף אני אתן למשרד התחבורה, אבל קודם אני רוצה לדעת מי מתחיל את החוק.

משה גפני: בבקשה, שם ותפקיד לפרוטוקול.

משה גפני: אני אאפשר לכולם לדבר.

משה גפני: אני אאפשר.

משה גפני: בבקשה.

<הראלי מזרחי: הראלי מזרחי, ייעוץ משפטי, אוצר.

<הראלי מזרחי: "הצעת חוק תעריפי התחבורה הציבורית".

מיקי לוי: לקחו את הכסף מהרפורמה של דרעי.

עודד פורר: פשוט מורחים פה את העניין הזה, הרי לא תהיה רפורמה.

עודד פורר: מבלבלים את המוח.

משה גפני: עוד פעם.

<הראלי מזרחי: הראלי מזרחי, ייעוץ משפטי, אוצר.

<הראלי מזרחי: "הצעת חוק תעריפי התחבורה הציבורית, התשע"ו–2016 – הגדרות – 1.

<הראלי מזרחי: בחוק זה – "חוק הפיקוח" – חוק פיקוח על מחירי מצרכים ושירותים, התשנ"ו–996‏ ; "צווי התעריפים" – צו פיקוח על מחירי מצרכים ושירותים (דמי נסיעה ברכבת), התשס"ח–2008‏, וצו פיקוח על מחירי מצרכים ושירותים (מחירי נסיעה בקווי השירות באוטובוסים ומחירי נסיעה ברכבת מקומית), התשס"ג–2003‏, כפי שיתעדכנו מזמן לזמן; "השרים" – שר האוצר ושר התחבורה והבטיחות בדרכים; "תעריפי התחבורה הציבורית"" – פה אנחנו רוצים להוסיף תיקון קטן בעקבות שאלות שעלו, בין היתר, מהייעוץ המשפטי.

<הראלי מזרחי: בהגדרה הבאה, תעריפי התחבורה הציבורית, אנחנו רוצים להוסיף פה תיקון קטן בעקבות שאלות שעלו, בין היתר, מהייעוץ המשפטי של הכנסת.

<הראלי מזרחי: "תעריפי התחבורה הציבורית" – תעריפי הנסיעה בתחבורה הציבורית הקבועים בצווי התעריפים, והכוללים מס ערך מוסף בהתאם לשיעור הקבוע לפי סעיף 2 לחוק מס ערך מוסף התשל"ג-1975".

<הראלי מזרחי: "הפחתת תעריפי התחבורה הציבורית – 2.

<הראלי מזרחי: (א) השרים יעדכנו את תעריפי התחבורה הציבורית בהתאם להוראות חוק הפיקוח, כך שהם יופחתו בשיעור של 14.5% לעומת תעריפי התחבורה הציבורית שהיו בתוקף ביום כ' בטבת התשע"ו (1 בינואר 2016).

<הראלי מזרחי: (ב) על עדכון בהתאם לסעיף קטן (א) יחולו מנגנוני עיגול הסכומים הקבועים בצווי התעריפים".

משה גפני: מה זה השרים יעדכנו?

<הראלי מזרחי: לפי חוק הפיקוח היום, כל שינוי בתעריפים נעשה בעדכון הצווים.

<הראלי מזרחי: ישנם שני צווים שאליהם החוק הזה מתייחס, שמפרטים את המחירים, מחירי המנויים - - -

משה גפני: מה זה 14.5%?

<הראלי מזרחי: 14.5% משקפים את רכיב המע"מ מהתעריפים הקיימים היום.

מיקי רוזנטל: זה 17% מלמעלה.

<הראלי מזרחי: למעשה, אם יש היום מחיר של שבעה שקלים למשל, השבעה שקלים האלה הם 117%.

משה גפני: תנו לה בבקשה, אנחנו נגיע לכמה בעיות.

<הראלי מזרחי: למשל מחיר כרטיס היום - - -

משה גפני: שנייה, קחי בחשבון שאני לא מבין מהר.

<הראלי מזרחי: ניקח דוגמה, למשל מחיר מנוי שעולה 150 שקלים.

<הראלי מזרחי: אותם 150 שקלים כוללים 100%, פלוס רכיב מע"מ של 17%.

<הראלי מזרחי: אנחנו לא מפחיתים את המע"מ, אלא אנחנו מפחיתים רכיב מתוך המחיר שהוא שווה ערך למע"מ הנקבע כיום, אז אנחנו לא מפחיתים 17%, אלא אנחנו מפחיתים 14.5%, ואז אנחנו מגיעים ל-100%.

סופה לנדבר: אז במקום 150, כמה זה יעלה?

משה גפני: יפה.

משה גפני: הבנתי.

משה גפני: שנייה.

משה גפני: אני רק באמצע השאלה.

משה גפני: בסדר, הבנתי.

<אלון מסר: הצרכן רואה בחוק שווי של הטבת מע"מ.

משה גפני: אז למה לא כותבים את זה בחוק?

משה גפני: למה אנחנו הולכים לשרים?

משה גפני: הסברת לי, מצוין.

משה גפני: אפילו אני הבנתי כבר.

משה גפני: אני הבנתי, הכול בסדר.

משה גפני: אנחנו מתחילים עכשיו להסתבך בחוק הזה, עם הצווים ועם השרים, ואני לא יודע עם מה עוד.

משה גפני: החלטתם לעשות את זה בחקיקה, החלטתם לא לעשות את זה בצו פיקוח, כמו שמקובל עד היום, החלטתם לא להפחית את המע"מ, נקודה, אלא להוריד כסף, תכתבו את זה.

משה גפני: אתם לא יכולים להחזיק את החבל בכל הקצוות שלו.

משה גפני: את הבנת את מה שאני שואל?

<הראלי מזרחי: כן.

יוסי יונה: בהמשך לדברים שלך, במקום להגיד השרים יעדכנו, תעריפי התחבורה יעודכנו.

יוסי יונה: בלי השרים יעדכנו.

<הראלי מזרחי: לא הבנתי מה מפריע.

<הראלי מזרחי: אני רק אגיד שהצווים היום - - -

משה גפני: לא מפריע שום דבר.

יוסי יונה: מה שהיושב-ראש שואל, מדוע צריכה להיות פה לקונה שעוסקת בנושא של שיקול דעת במקום להגיד - - -

מיקי רוזנטל: מחירי התחבורה הציבורית, לצערנו, הם מעודכנים על-ידי השרים, ולכן זה צריך להיות - - -

<אלון מסר: אין פה שיקול דעת, הם חייבים לעדכן אותם לפי 14.5%.

מיקי רוזנטל: זה החוק, אין מה לעשות.

<אלון מסר: אין פה שיקול דעת.

משה גפני: מיקי, אני חוזר עוד פעם.

מיקי רוזנטל: אני יודע למה אדוני התכוון.

עודד פורר: אין פה שיקול דעת עד סעיף 5.

עודד פורר: סעיף 5 נותן שיקול דעת.

משה גפני: יש פה כמה דברים שהם קצת משונים.

משה גפני: הייתה הסכמה להפחית את המע"מ, שיפחיתו את המע"מ.

מיקי רוזנטל: שווה ערך למע"מ.

משה גפני: לא, הייתה הסכמה להפחית את המע"מ.

מיקי רוזנטל: אוקיי, הגיעו להסכמה אחרת.

משה גפני: לא הגיעו להסכמה, ושני הצדדים הגיעו להסכמה שמורידים שווה ערך למע"מ, שזה 14.5% מלמעלה.

משה גפני: יש צו תעריפים, שהוא תופס ב-1.1.2016, שזה 100 שקלים בקו מסוים.

משה גפני: למה אי-אפשר לקבוע את זה בחוק?

משה גפני: הרי עשיתם פה דבר שהוא משונה.

משה גפני: אלון, אל תלחש לה, אני רוצה מקצועית, הרי אני לא אעשה את החוק בלי שתהיה הסכמה עם שר הפנים.

משה גפני: אני מבקש לשאול, עשיתם דבר משונה.

משה גפני: מקובל עלי, מכיוון שהמטרה היא חיובית.

משה גפני: אבל זה דבר משונה, או שמפחיתים את המע"מ, ואם לא מפחיתים את המע"מ, אז מפחיתים את הסכום בחוק.

משה גפני: הפחתת הסכום בחוק לא קיים.

משה גפני: עד היום, כדי להפחית מחירים היה צריך צו פיקוח של שני שרים – האוצר והתחבורה.

משה גפני: אתם עוקפים אותם עכשיו.

משה גפני: אתם קובעים בחוק כמה כסף יופחת בצו הפיקוח של השרים.

משה גפני: עוקפים אותם.

משה גפני: לא מורידים את המע"מ, מורידים את שווי המע"מ, אומרים שהשרים יקבעו את זה בצו הפיקוח.

משה גפני: בסדר.

משה גפני: אם נותנים את זה לצו הפיקוח, תנו את זה לשרים.

משה גפני: אתם לא נותנים את זה לשרים, אתם קובעים את זה בחקיקה ראשית, תקבעו את זה בחקיקה הראשית.

משה גפני: למה אני צריך להיות תלוי בהחלטות של שני שרים שהם לא כאן?

<הראלי מזרחי: זה נכון, אם עושים את זה בחוק, לכאורה אפשר היה לכתוב צווים חדשים שהם מכוח החוק הזה והם מתייחסים לתעריפים.

<הראלי מזרחי: אבל היות ומדובר בצווים שחיו לפני – וגם ימשיכו לחיות אחרי – החוק הזה - -

משה גפני: מצוין.

<הראלי מזרחי: - - אנחנו רוצים שהוראות חוק הפיקוח ימשיכו לחול עליהם.

<הראלי מזרחי: מדובר בצווים שימשיכו לחיות.

משה גפני: אני מציע שניקח את הצו שקיים.

משה גפני: יש פה את הצו, הוא פה מולי.

משה גפני: שיהיה כתוב שמה שכתוב בצו יופחת ב-14.5%, זה הכול.

מיקי רוזנטל: אדוני, יש משהו עוד יותר מזה.

מיקי רוזנטל: כדי שהשרים יעדכנו, הם צריכים לעבור ועדת מחירים.

מיקי רוזנטל: אם ועדת המחירים תתכנס, ההפחתה תיכנס לתוקף רק מהחודש הבא.

<אלון מסר: לא נכון.

מיקי רוזנטל: לא נכון?

<אלון מסר: לא.

מיקי רוזנטל: אז תסביר למה זה לא נכון.

<הראלי מזרחי: ועדת המחירים כבר התחילה את עבודה כדי לעשות את הפלט הזה, והצווים כבר מוכנים.

<אלון מסר: אנחנו כבר נערכנו.

<אלון מסר: הצווים כבר מוכנים, ככל שהחוק הזה יאושר, אנחנו נאשר את זה.

<אלון מסר: השרים צריכים לחתום עוד השבוע על הצווים והתחולה שלהם תהיה מידית.

<אלון מסר: לכן אין צורך לחכות.

מיקי לוי: זה בסדר.

משה גפני: לא, זה לא בסדר.

מיקי לוי: לא, אם חותמים מידית - - -

משה גפני: לא חותמים, אנחנו נכתוב את זה בחוק.

<הראלי מזרחי: להוסיף מועד בחוק עד מתי יעודכנו הצווים?

<הראלי מזרחי: אין בעיה.

<הראלי מזרחי: אין לנו בעיה.

משה גפני: לקבוע מועד, בוודאי.

משה גפני: - - -

<הראלי מזרחי: אין לנו בעיה, אני רק רוצה להגיד בהקשר הזה - - -

משה גפני: אז עם המועד הסתדרנו.

<הראלי מזרחי: אין בעיה.

מיקי רוזנטל: אבל עדיין לא עניתם לשאלה העקרונית של היושב-ראש.

מיקי רוזנטל: כדי שתוכלו לעלות חזרה, זאת התשובה שאתם לא תענו.

מיקי רוזנטל: אתם לא תגידו את זה לעולם, אבל זו התשובה האמתית.

עודד פורר: מיקי, תקרא את סעיף 5, תקרא את סעיף 6, ותראה - - -

<אלון מסר: בהמשך החוק יש התייחסות - - - לגבי עתיד.

<אלון מסר: יש מנגנון מיוחד שנועד להבטיח שאנחנו לא נעדכן ככל שיהיו שינויים במע"מ.

עודד פורר: תקרא את סעיף 5 ותראה מה הוא אומר.

<אלון מסר: אין כוונה כזאת, ובדיוק בשביל זה נמצא סעיף 5.

<אלון מסר: הוא לא קיים היום והוא גובר על מה שרשום בצווים והוא מחייב אותנו.

משה גפני: אלון, אנחנו נגיע לסעיף 5 ולסעיף 6 ונדבר עליהם.

משה גפני: אבל אני רוצה תשובה.

משה גפני: תגידו, אל תפחדו.

עודד פורר: סעיף 5 כן נותן לכם את האפשרות להעלות את המחירים.

משה גפני: רגע, עודד.

משה גפני: עודד, נגיע לזה.

עודד פורר: בשביל זה כל ההתחכמות.

משה גפני: נגיע לזה.

משה גפני: לא ניתן שיתחכמו אתנו.

משה גפני: אני רוצה לדעת למה יש פה בעיה עקרונית, למה אי-אפשר לכתוב 14.5%, נמוך יותר מהצו שקיים בפועל?

משה גפני: יש לי פה את הצו.

משה גפני: אפשר פשוט להפחית אותו, ובזה גמרנו את הדיון.

<הראלי מזרחי: זו הכוונה.

<הראלי מזרחי: אני רק אוסיף פרט טכני, שהפלט של 14.5%, אין בו שיקול דעת, אבל כן יש בו עבודה טכנית שחייבת להיעשות על-ידי ועדת המחירים.

<הראלי מזרחי: היות ומדובר במחירים שאם הם ייעשו ככה, כמו שהם, 14.5%, הם יהיו לא עגולים.

<הראלי מזרחי: זה כדי שאפשר יהיה לגבות אותם, ויש גם לזה התייחסות בהמשך.

<הראלי מזרחי: חייבים להפעיל עליהם מנגנוני עיגול סכומים.

<הראלי מזרחי: אין פה שיקול דעת.

<הראלי מזרחי: זה משהו טכני לחלוטין.

משה גפני: עורכת הדין מזרחי, זאת אומרת שבעיקרון אתם מסכימים אתנו.

<אלון מסר: מסכימים למה?

מיקי רוזנטל: שאפשר להוריד את זה בלי החלטת שרים.

משה גפני: צו הפיקוח הקיים היום יופחת ב-14.5%.

<הראלי מזרחי: כן.

<הראלי מזרחי: כן.

מיקי רוזנטל: בלי החלטת שרים.

<קריאה: והמחירים יעוגלו בהתאם.

יוסי יונה: ואם המנגנון פועל בכל מקרה, אז המנגנון יפעל בכל מקרה.

משה גפני: המנגנון יעבוד.

מיקי רוזנטל: לנו זה חשוב, כי אחרת אתם תעשו מה שעושים לחוק חינוך חובה חינם.

<אלון מסר: אנחנו לא נעשה מה שאנחנו רוצים.

משה גפני: אני לא חושד בכם, אני חושב שאתם אנשים טובים.

<אלון מסר: לא נותנים שיקול דעת לשרים לא לעשות את זה, ונוסיף מועד שיהיה מידי ונוכל לעמוד בו עוד השבוע, או ביום ראשון.

<אלון מסר: המועד שהוא הכי מידי שיתפרסם ברשומות, מה שהוועדה תחשוב שהוא נכון - - -

משה גפני: משהו מחשיד.

מיקי לוי: למה?

מיקי לוי: הוא בסדר.

מיקי רוזנטל: זה לא בסדר.

משה גפני: זה מאוד לא בסדר.

מיקי רוזנטל: זה ממש לא בסדר.

מיקי לוי: חבר'ה, אלון בסדר.

משה גפני: אלון - - -

<קריאות: - - -

מיקי רוזנטל: אלון "עלא כיפכ".

מיקי רוזנטל: אנחנו מדברים על ניסוח החוק.

מיקי רוזנטל: על הנוסח של החוק.

מיקי רוזנטל: למה?

יוסי יונה: אם בכל מקרה – אתם אומרים שהמנגנון פועל באופן אוטומטי.

יוסי יונה: אז אין מניעה שהסיפור של השרים ירד, והמנגנון ימשיך לפעול.

<אלון מסר: כי בסופו של דבר, התעריפים נקבעים בצווים, אנחנו רוצים לשמר את המנגנון הזה.

<אלון מסר: ככה היה קודם, ככה יהיה - - -

יוסי יונה: אבל הוא נשמר.

יוסי יונה: הוא נשמר.

<אלון מסר: מבחינת החששות של הוועדה, יש התייחסות בחקיקה - - -

יוסי יונה: אבל הוא נשמר.

יוסי יונה: הוא נשמר, כי אתה אומר - - -

<אלון מסר: - - נוכל להגיע לזה - - -

יוסי יונה: רגע.

יוסי יונה: אתה אומר שבלאו הכי הניסוח של החוק הזה לא יכול לעקוף את המנגנון, אז המנגנון מניה וביה נמצא שם.

יוסי יונה: כל מה שאנחנו חוששים הוא שאתה פותח כאן איזשהו פתח לשיקול דעת שיכול לעצור את החוק.

<אלון מסר: לא, אין שיקול דעת.

<אלון מסר: השרים - - -

יוסי יונה: אז אם אין, למה צריך את זה?

מיקי רוזנטל: סליחה, אם תהיה התייקרות דלק דרמטית עכשיו - -

<אלון מסר: יש לזה התייחסות בסעיף 5.

מיקי רוזנטל: - - אתם הרי תגידו זה נכון שאנחנו הורדנו 14.5% בגלל המע"מ, והעלינו ב-14% בגלל ייקור הדלק, או בגלל כל סיבה אחרת.

מיקי רוזנטל: זה הכול.

מיקי רוזנטל: ואתם יכולים לבטל את זה בשנייה.

מיקי רוזנטל: נכון או לא נכון?

<אלון מסר: לא מדויק.

משה גפני: זה יוצמד לצו הקיים.

<אלון מסר: היושב-ראש וחברי הכנסת, אני חושב שאם נמשיך בהקראה, נגיע לסעיף שייתן מענה להרבה מאוד מהשאלות, כולל השאלה הזאת, ויסביר למה שינוי כזה, כמו שקורה לפעמים – הוא לא אמור להשפיע באופן מידי וגם לא באופן - - -

מיקי רוזנטל: לא, עזוב אותי מהתירוץ של הדלק.

מיקי רוזנטל: באופן שרירותי תוכלו להעלות את זה אם תהיה בעיה תקציבית למדינה לממן את זה, אז תוכלו לשנות את זה בקלות.

מיקי רוזנטל: זהו.

משה גפני: נחזור לזה.

רחל עזריה: זה לא מה שהיה נהוג עד היום?

רחל עזריה: זה לא מה שהיה נהוג?

<אלון מסר: היה נהוג.

רחל עזריה: זה מה שהיה נהוג, אז למה אנחנו - - -

משה גפני: החוק הזה לא היה נהוג מאז קום המדינה.

רחל עזריה: בסדר, אבל זו השיטה.

רחל עזריה: זו הייתה השיטה הנהוגה.

רחל עזריה: אתה יודע, יש כלל – אם זה לא שבור, לא צריך לקלקל.

משה גפני: אני לא יודע אם את שמעת את השאלה שלי.

רחל עזריה: אני מצטערת, הפיגוע בשומרון פגש אותי.

משה גפני: בסדר.

משה גפני: שאלתי שאלה.

משה גפני: אנחנו עושים פה דבר משונה שלא עשינו עד היום.

משה גפני: מפחיתים את המע"מ, ולא מפחיתים אותו, בגלל שבסופו של דבר לוקחים שווה ערך למע"מ.

משה גפני: הדבר השני, אומרים שההפחתה היא ברורה, היא 14.5% בתעריפים.

משה גפני: זאת אומרת, עוקפים את המנגנון של צו הפיקוח של שני השרים, האוצר והתחבורה.

משה גפני: עוקפים אותם בחקיקה ראשית.

משה גפני: אם זו תמונת המצב, שרק מפחיתים את המחיר ולא נוגעים במע"מ, ולא מתחשבים בשרים שקובעים את צו הפיקוח, אומרים להם מה לעשות, אז בואו נעשה את הדבר הפשוט ביותר.

משה גפני: ניקח את הצו הקיים, שעל זה מדבר החוק, נאמר שיופחת מהצו הזה 14.5%, פשוט.

<הראלי מזרחי: חשוב לי להבהיר בהקשר הזה, ביחס לחוק הפיקוח, הייתה לנו התלבטות בעניין הזה.

<הראלי מזרחי: בעניין של היחס לחוק הפיקוח הייתה לנו התלבטות בעניין הזה, ואחרי התייעצות עם משרד המשפטים, אנחנו לא מעוניינים לעקוף את חוק הפיקוח.

משה גפני: משרד המשפטים כאן?

משה גפני: אז אני מבקש לקרוא לו.

<הראלי מזרחי: אבל - - -

משה גפני: רק שנייה.

משה גפני: עורכת הדין מזרחי, עם כל הכבוד, ועדת הכספים היא המחוקקת בסופו של דבר, לא הממשלה המחוקקת.

משה גפני: אנחנו לוקחים על עצמנו אחריות של מה שיוצא מתחת ידנו.

משה גפני: אם את לא רוצה להקשיב לי, אז אני אדבר ל - - -

<הראלי מזרחי: אנחנו נקרא למשרד המשפטים.

<הראלי מזרחי: הם פה בוועדה אחרת.

<הראלי מזרחי: הם בוועדת כלכלה.

משה גפני: אני מבקש שהם יבואו.

משה גפני: אנחנו רוצים לעשות את זה בשכל ישר.

משה גפני: אנחנו לא מתווכחים עם הממשלה, להיפך.

משה גפני: אנחנו מברכים את הממשלה על ההחלטה הזו ועל החוק הזה.

משה גפני: בתחבורה הציבורית נוסעים אנשים שאין להם רכבים פרטיים.

משה גפני: על-פי רוב, זה מעמד בינוני-נמוך.

משה גפני: והחוק הזה הוא חוק חברתי מהמדרגה הראשונה.

משה גפני: אנחנו כולנו, אופוזיציה וקואליציה, מבקשים להעביר את החוק הזה.

משה גפני: אנחנו רוצים לעשות אותו עם שכל ישר.

משה גפני: ישב פה פעם יועץ משפטי.

משה גפני: הוא אמר עם כל הכבוד, הממשלה מרובת משרדים, עבדה על זה בכל הכוח, ופתאום אתם ברבע שעה משנים לנו סעיף שלם.

משה גפני: זה המצב.

משה גפני: לנו יותר קל לשנות מאשר לממשלה.

משה גפני: הממשלה הרבה פעמים נמצאת בדילמות בין משרדים.

משה גפני: את לא יכולה להגיד לי משרד המשפטים אמר.

משה גפני: משרד המשפטים אמר, שיבוא לפה.

משה גפני: אם הוא לא בא, לא מעניין אותי מה הוא אמר.

משה גפני: יוסי יונה.

יוסי יונה: אני רוצה להעלות הצעה.

יוסי יונה: אם אנחנו נשנה את הלשון של החוק, כפי שמוצע כאן, לומר שהתעריפים ישונו, במקום להגיד שרים, וזה יהיה כפוף - - -

מיקי לוי: לוועדת הפיקוח?

יוסי יונה: לא, לא לוועדת – זה ברור.

יוסי יונה: אני חושב שמניה וביה זה כפוף לוועדת הפיקוח.

עודד פורר: זה כפוף לוועדת הפיקוח גם בחוק.

מיקי רוזנטל: עכשיו בחוק זה ככה, וזה לא טוב.

יוסי יונה: הגברת מזרחי, אם נכתוב את זה ככה ונגיד שזה יהיה בכפוף לחוות דעת משפטית, שאין בזה משום בעיה?

<הראלי מזרחי: לנו חשוב להסביר - - -

יוסי יונה: כי עולה כאן הטענה – הרי הייעוץ המשפטי לא נמצא כאן.

עודד פורר: אין פה שום בעיה משפטית, יש בעיה משפטית שלהם, זו לא בעיה משפטית - - -

<אלון מסר: אנחנו רוצים להשאיר את הנושא – אנחנו רוצים להשאיר את התעריפים - - -

עודד פורר: הם לא רוצים שיתערבו במקומות אחרים.

עודד פורר: הם משאירים לעצמם את החופש.

<אלון מסר: אנחנו רוצים - - - להשאיר את מנגנוני הפיקוח תחת חוק פיקוח, ולא במסגרת החוק הזה לעקוף את כל החוקים - - -

רחל עזריה: יש לנו פה בעיה.

רחל עזריה: שואלים חברי הכנסת איך אנחנו דואגים לכך שלא יעלו פתאום בשנה הבאה?

<אלון מסר: אני חושב שבמסגרת סעיף 5 – נקריא אותו, נסביר אותו.

<אלון מסר: אנחנו לא מתכוונים לעשות את זה.

<אלון מסר: אנחנו גם מעגנים את עצמנו הרבה יותר מאשר מה שיש היום בצו הפיקוח כדי לא לעשות את זה.

משה גפני: נגיע ונראה.

מיקי רוזנטל: כי לא נחה דעתנו.

מיקי רוזנטל: לא נחה דעתנו, ועדיין לא נחה דעתנו.

מיקי רוזנטל: למה זה לא נכנס לחוק כמו שזה, ולא השרים יקבעו את זה?

משה גפני: עורכת הדין מזרחי, תקריאי הלאה.

עודד פורר: סעיף 5 הוא הסעיף היותר מטריד.

מיקי רוזנטל: נכון.

מיקי רוזנטל: הוא לא מרגיע.

עודד פורר: הוא הסעיף המטריד, כי הוא הסעיף שאומר שאין בעניין כדי למנוע כל שינוי נוסף.

מיקי רוזנטל: אתם יכולים לשנות את זה בהחלטה - - -

<הראלי מזרחי: לא הייתה לנו כוונה להוציא את הצווים מתחת חוק הפיקוח.

מיקי רוזנטל: השר אמר פה שלא נחה דעתו, ולכן חוקק חוק.

מיקי רוזנטל: הוא אמר שהוא לא רצה את זה בהחלטה של ועדת מחירים, אלא הוא רצה להבטיח את זה בחוק כדי שלא ישנו את זה.

מיקי רוזנטל: ואתם הבאתם חוק שלא מבטיח את מה שהשר התכוון אליו.

משה גפני: הלאה.

משה גפני: פסקה (ב).

<הראלי מזרחי: "(ב) על עדכון בהתאם לסעיף קטן (א) יחולו מנגנוני עיגול הסכומים הקבועים בצווי התעריפים".

משה גפני: מה זה?

<הראלי מזרחי: בצווי התעריפים היום ישנם מנגנוני עיגול שקובעים תעריף כדי שהתעריפים יהיו תעריפים שניתנים לגבייה, שקובעים שמתחת לעשרה שקלים, מעלים עד עשר אגורות, וכולי.

<אלון מסר: עשר אגורות, או חצי שקל.

יוסי יונה: אבל שזה יהיה למטה.

משה גפני: יש לך הערה?

<איתי עצמון: יש לי הערה קטנה.

<איתי עצמון: מעיון בנוסח הצווים שקיים היום אני רואה שבצו שנוגע לדמי נסיעה ברכבת אין מנגנון עיגול.

<הראלי מזרחי: בתיקון האחרון של הצווים נשמט המנגנון הזה מאחד הצווים.

<הראלי מזרחי: הצווים מתוקנים ומונחים היום לחתימת שר האוצר כדי שהמנגנון הזה - - -

<איתי עצמון: אבל מה קורה אם החוק יכנס לתוקף לפני?

<אלון מסר: הצו כבר נכתב על-ידי שר התחבורה, הוא נמצא אצל שר האוצר.

<איתי עצמון: ומתי הוא יפורסם?

<הראלי מזרחי: אנחנו מקווים שהוא ייחתם היום.

<הראלי מזרחי: בעינינו, גם אם הוא לא ייחתם לפני כניסת החוק לתוקף, הנוסח של הסעיף כמו שהוא היום מאפשר הכלה של מנגנוני עיגול שקבועים בצו אחד על התעריפים שקבועים בצו אחד.

<אלון מסר: בעבר הם היו קבועים, פשוט נשמטה בטעות סופר בצו האחרון.

משה גפני: סעיף 3.

<הראלי מזרחי: "3.

<הראלי מזרחי: בעקבות הפחתת התעריפים לפי סעיף 2, יוגדלו תשלומי הסובסידיה שהמדינה מעבירה למפעילי התחבורה הציבורית למימון הפעלת התחבורה הציבורית, וזאת למפעילים שלגביהם נדרשת ההגדלה ובשיעור הנדרש, והכול בהתאם להסכמים שהיו קיימים בין המדינה למפעילי התחבורה הציבורית במועד תחילתו של חוק זה".

משה גפני: אני מבקש לא לדבר.

משה גפני: אני מרוכז במה שהיא קוראת, וזה מפריע לי.

משה גפני: תסבירי.

<אלון מסר: אני אסביר.

<אלון מסר: ההפחתה של התעריפים, אנחנו מסבירים וקובעים בחקיקה שכשה

<אלון מסר: פדיון של מפעילי התחבורה הציבורית, מפעילי האוטובוסים והרכבות, ירד, אנחנו נגדיל את תשלומי הסובסידיה וזה לא יגרום להפסדים נוספים של אותן חברות.

<אלון מסר: זה מבטיח שהתקציב, אותם 650 מיליון שקל, אכן יוקצו למפעילי התחבורה הציבורית.

<אלון מסר: אם זה לא ברור, אני אסביר שוב.

משה גפני: לא ברור למה כותבים את זה ככה.

<אלון מסר: כדי לוודא - - -

משה גפני: אני למדתי בחינוך העצמאי, הייתי כותב את זה יותר פשוט.

מיקי רוזנטל: איך היית כותב את זה?

מיקי רוזנטל: בוא תציע.

משה גפני: נורא פשוט.

משה גפני: שברגע שהחוק נכנס לתוקף, יעלה אחוז הסובסידיה שמפעילי התחבורה הציבורית מקבלים באותו אחוז.

<אלון מסר: אבל זה לא בדיוק באותו אחוז.

<הראלי מזרחי: אני אסביר.

<הראלי מזרחי: זה לא 100%.

משה גפני: תגיד מה.

משה גפני: עכשיו אנחנו מגיעים.

מיקי רוזנטל: בדיוק, זה לא בהכרח.

<אלון מסר: סך העלות הכוללת תועבר למפעילים.

<אלון מסר: יש הסכמים שונים בין מפעילים למפעילים, ולכן לפעמים יש מפעיל אחד שזה יהיה אחוז יותר גבוה ולפעמים האחוז הוא יותר נמוך.

<אלון מסר: לפעמים אין בכלל.

<אלון מסר: לכן בסופו של דבר - - -

מיקי רוזנטל: זה הסעיף היחידי שמנוסח כהלכה בחוק הזה.

<אלון מסר: לכן הוא מבטיח שכולם יקבלו - - -

מיקי רוזנטל: אדוני, בעיני, זה הסעיף היחיד שמנוסח כהלכה.

משה גפני: בסדר.

משה גפני: הבנתי.

משה גפני: הבנתי, כל מפעיל מקבל סובסידיה - - -

מיקי רוזנטל: שונה.

<אלון מסר: יש הסכמים שונים.

משה גפני: מתי שאתם אומרים ישר, אנחנו מקבלים את זה.

משה גפני: הערות?

<פריד אברהם: אני מודה לכבודו, אדוני היושב-ראש.

<פריד אברהם: חבל שהשר לעניינים איננו.

משה גפני: הוא לא השר לעניינים, הוא שר הפנים, הפריפריה, הנגב והגליל.

<פריד אברהם: הרשימה ארוכה.

<פריד אברהם: הוא גם השר לענייני שקופים.

משה גפני: הוא לא שר לענייני שקופים.

משה גפני: זה תפקידו.

משה גפני: יש לו תפקיד ממלכתי, ואני מבקש לכבד את זה.

<פריד אברהם: אני פריד אברהם, ארגון מוניות השירות.

<פריד אברהם: אני מודיע, אנחנו לא נגד הוזלות לאנשים הנצרכים.

<פריד אברהם: אנחנו עצמנו נצרכים.

<פריד אברהם: אבל הוא יוצר מצב, הוא והאוצר – ואני מקווה שהאוצר יתקן את עצמו.

<פריד אברהם: עוד כשהוא הגיש את הצעת החוק לוועדת הכלכלה, שאלתי אותו, אדוני, זה כולל מוניות?

<פריד אברהם: זה כולל מוניות שירות?

<פריד אברהם: כי גם אנחנו נותנים את השירותים.

<פריד אברהם: הוא אמר צריך לחשוב על זה.

<פריד אברהם: הוא עדיין חושב על זה.

<פריד אברהם: ובתשובות כאן של ההצעות שלכם, שאתם עומדים להעלות אותן, הוא דורש אותן מיד ב-1 בחודש, מופיע "אגד", אוטובוסים, רכבות.

<פריד אברהם: לא מוניות.

<פריד אברהם: לא מוניות בשום פנים.

<פריד אברהם: ואז מה קורה?

<פריד אברהם: זה הופך להיות יום שחור לענף המוניות, יום שחור למשפחות.

<פריד אברהם: יום שחור שבו מצד אחד מוזילים, ומצד שני הופכים אותנו לשקופים.

<פריד אברהם: אותנו לשקופים.

<פריד אברהם: אתם הייתם רוצים את זה?

<פריד אברהם: אלפי נהגי מוניות - - -

משה גפני: מר פריד, אתם מקבלים פה - - -

<פריד אברהם: סליחה, עוד משפט וחצי, אדוני.

<פריד אברהם: אתה יודע, ישבתי באיפוק רב מאוד, כי אני בעד.

<פריד אברהם: כי אני בעד.

<פריד אברהם: אבל מצד שני, אלפי נהגי מוניות מופרשים מהדבר הזה, מדירים אותם מהסובסידיה, מדירים אותם מה"רב-קו".

<פריד אברהם: אומרים אתם בכלל לא תחבורה ציבורית.

<פריד אברהם: אבל אנחנו מסיעים ביום, בלילה, בשבתות, בחגים, במקומות שאין תחבורה ציבורית.

משה גפני: שבתות ראוי להפסיק.

<פריד אברהם: מסיעים.

<פריד אברהם: ואתם קבעתם חד-משמעית שאנחנו נחוצים.

<פריד אברהם: אם אנחנו נחוצים, אני מקווה – אולי מסר לשר האוצר, כי שר האוצר, אני עדיין מאמין שהוא רואה אותנו בגובה העיניים.

<פריד אברהם: הוא רואה אותנו.

<פריד אברהם: אנחנו עדיין לא שקופים אצלו.

<פריד אברהם: שיתקנו את העיוות הזה עם אותם חמישה מיליארד שקל וחצי, ועוד 650 מיליון שקל נוספים – שימצאו קמצוץ קטן קטן קטן לדאוג גם לנהגי מוניות השירות.

<פריד אברהם: תודה רבה.

משה גפני: מה לעשות, אבל אתם לא מקבלים סובסידיה.

<פריד אברהם: רגע, אז מה אתה רוצה - - -

משה גפני: לא, אני שואל מה אתה מציע?

<פריד אברהם: אתם מגדילים את הפער.

<פריד אברהם: אתם מגדילים את הפער בזה שאותו נוסע שבעבר נסע אתנו היום הוא נוסע זול.

<פריד אברהם: זול מאוד.

<פריד אברהם: ואני מסכים אתו.

<פריד אברהם: תיצרו מנגנון – אתם מומחים.

<פריד אברהם: האוצר מומחה למצוא מנגנון.

<פריד אברהם: תמצאו מנגנון גם עבורנו.

<פריד אברהם: מה, אתם רוצים שאני אלך הביתה?

<פריד אברהם: לאיפה אני אלך?

<פריד אברהם: אני אלך ללשכת העבודה?

<פריד אברהם: לאיפה אני אלך?

<עמית גור: עורך דין עמית גור, מייצג את פורום חברות התחבורה הציבורית הפרטיות.

<עמית גור: אנחנו תומכים בחוק, מברכים על החוק.

<עמית גור: יש לנו רק חשש אחד לגבי נוסח סעיף 3 לחוק.

<עמית גור: אנחנו רוצים להציף אותו.

<עמית גור: לשון הסעיף מתייחס לתשלומי סובסידיה בהתאם להסכמים שהיו קיימים.

<עמית גור: המונח סובסידיה בהסכמים הקיימים הוא מונח שלא מכיל את כלל התשלומים שהממשלה משלמת לצורך מימון התחבורה הציבורית.

<עמית גור: יש תשלומים נוספים שעל-פי ההסכמים הקיימים אינם נחשבים בהסכמים כסובסידיה, ואנחנו חוששים שזה עשוי להתפרש - - -

משה גפני: מה למשל?

<עמית גור: יש תמריץ גבייה.

<עמית גור: בהסכמים יש תמריץ גבייה.

<עמית גור: הפדיון היום ברוב ההסכמים שייך לממשלה בכלל.

<עמית גור: ולכן מה שמוגדר בהסכמים כסובסידיה, בכלל לא ישתנה, לא יפגע.

<עמית גור: מה שיפגע בוודאות זה תמריץ הגבייה.

<עמית גור: אחוז מסוים, 2.5% מכל שקל שהמפעילים גובים הולך - - -

משה גפני: ברור.

משה גפני: תודה.

משה גפני: אלון.

<אלון מסר: זו הערה משפטית - - -

<עמית גור: דבר אחרון, החיבור של זה אומר שהסעיף מתייחס לזה שהתשלום יהיה בהתאם להסכמים.

<עמית גור: ההסכמים הקיימים לא מקנים לנו את הזכות לתשלום הזה.

<עמית גור: מה שמקנה את הזכות זה דווקא החוק שאמור להיות חיצוני להסכמים הקיימים.

<עמית גור: ולכן מה שצריך להיות זה לא שהכול בהתאם להסכמים הקיימים, אלא מה שיגיע למפעילים, הסכומים שמגיעים להם בהתאם להסכמים הקיימים לא יפגעו, זו הכוונה.

<הראלי מזרחי: לעניין ההערה הראשונה, המונח סובסידיה – הסברנו להם את זה גם קודם – כמו שהוא כתוב בחוק הוא לא כפוף למונח סובסידיה כפי שהוא מוגדר בהסכמים.

<הראלי מזרחי: מבחינת המדינה ומבחינת ההגדרה החוקית, כל שקל שהמדינה מעבירה, ובכלל זאת גם תמריצי גבייה או כל סוג תשלום אחר, הוא תשלום סובסידיה.

<הראלי מזרחי: ולכן אין בהתאם לסעיף כמו שהוא מנוסח כעת שום הגבלה על איך אתם תפוצו, וברור שזו כוונת הסעיף.

<הראלי מזרחי: כל מה שאנחנו עושים כאן, אנחנו קובעים שהממשלה תהיה מחויבת לפצות אתכם על הפגיעה שלכם מהמע"מ.

<הראלי מזרחי: ולכן לא תהיה כאן התקטננות על מה כולל המונח סובסידיה כפי שהוא קבוע בהסכם.

<הראלי מזרחי: זה דבר אחד.

<הראלי מזרחי: לעניין ההערה השנייה, כל מה שהוראת הסעיף הזה באה לעשות, להוסיף על מה שאתם מקבלים היום בהתאם להסכמים.

<הראלי מזרחי: אם אנחנו נלך עם מה שאתה אומר - - -

משה גפני: בחוק כתוב שהכול בהתאם להסכמים.

<הראלי מזרחי: הכוונה, כפי שאלון הסביר קודם, היא שעוד לא קיימים מנגנוני התחשבנות שונים בין המפעילים, ועל מנת שהממשלה לא תידרש לפצות מפעילים שלא נפגעו מההפחתה הזאת, בגלל זה יש - - -

<איתי עצמון: אבל ברגע שכל נוסח סעיף 3 כפוף להסכמים, זה אומר שכל המונחים שקבועים בסעיף 3 – אני הולך לאותם הסכמי סובסידיה.

<איתי עצמון: זה מה שכתוב, אני קורא את הנוסח.

<הראלי מזרחי: אבל כל מה שהוראת הסעיף באה לעשות, זה להגיד שאתה תוסיף - - - על מה שיש בהסכמים היום.

<אלון מסר: גם לפי חוק התקציב וגם לפי החוק הזה, להבנתי, כל התשלום שאנחנו מעבירים למפעילי התחבורה הציבורית מוגדרים כסובסידיה.

<אלון מסר: בתוך ההסכמים יש להם סובסידיה כזאת, גבייה כזאת, אבל כל התשלומים ביחד מוגדרים כסובסידיה.

<אלון מסר: אנחנו חושבים שהנוסח הזה הוא דווקא מיטיב עם המפעילים ביחס לחלופות אחרות.

<אלון מסר: שינינו גם חלק מהנוסח כחלק ממה שהיה - - -

<הראלי מזרחי: כתוב בעקבות ולא בהתאם כדי שהם יוכלו להיות מפוצים על כל הפגיעה.

<אלון מסר: אנחנו לא נעשה את זה פרטני לכל אחד מעשרות ההסכמים השונים, וזה בוודאי לא נועד לפגוע במפעילים, אלא רק לשפות אותם בגין משהו שאולי יקרה.

<אלון מסר: אנחנו אומרים את זה גם פה, אמרנו בדברי ההסבר, ניסינו למצוא את ההגדרה הכי חכמה שתבוא לקראתכם ותסביר את זה.

מיקי רוזנטל: אם אפשר להוסיף, במקום יוגדלו תשלומי הסובסידיה, תשלומי הסובסידיה וההסכמים האחרים שמופיעים פה בהסכם.

מיקי רוזנטל: שמופיעים פה.

מיקי רוזנטל: זה פשוט עניין של ניסוח.

<הראלי מזרחי: - - - את ההצעה.

מיקי רוזנטל: הכול בהתאם להסכמים שהיו קיימים בין המדינה לבין מפעילי – הסובסידיות והתשלומים האחרים, והכול בהתאם להסכמים - - -

<הראלי מזרחי: כל התשלום הוא סובסידיה.

מיקי רוזנטל: שהיו קיימים בין המדינה למפעילי התחבורה הציבורית.

משה גפני: רבותי, מכיוון שאין מחלוקת ביניכם - -

מיקי רוזנטל: נכון, זה עניין של ניסוח.

משה גפני: - - אני מציע שאנחנו ננסח את זה באופן כזה שיהיה גם על דעתם, גם על דעתם וגם על דעתה של הלשכה המשפטית שלנו.

<קרן שרינגטון: שלום, שמי קרן שרינגטון מהתאחדות הסטודנטים.

<קרן שרינגטון: אנחנו רוצים לברך על המהלך.

<קרן שרינגטון: סטודנטים זה ציבור שמשתמש בתחבורה ציבורית באופן שוטף, החל מהגעה למוסדות הלימודים - - -

משה גפני: את מייצגת גם את תלמידי הישיבות בעניין הזה.

משה גפני: בגלל שגם הם משתמשים בתחבורה הציבורית.

רחל עזריה: סליחה, מה עם תלמידות "בית יעקב", תלמידות הסמינרים?

רחל עזריה: למה רק תלמידי הישיבות?

משה גפני: נכון, מה שאת אומרת לגבי הסטודנטים נכון גם לגבי בנות הסמינרים וגם לגבי תלמידי הישיבות.

משה גפני: עכשיו המשא שעל כתפיך הוא גדול.

משה גפני: בבקשה, תאמרי.

<קרן שרינגטון: אנחנו רוצים לברך ולהגיד שזה משהו שהציבור שאנחנו מייצגים משתמש בו ונצרך.

<קרן שרינגטון: ולכן חשוב שזה יהיה משהו רחב בכל הארץ.

<קרן שרינגטון: עם זאת, אנחנו כן רוצים להצטרף לדברים שנאמרו בעניין הפריפריה.

<קרן שרינגטון: לא יתכן שכיום סטודנט שלומד בתל-חי מחויב להחזיק ברכב.

<קרן שרינגטון: העלויות שהוא צריך לשלם מבחינת התחבורה הציבורית, או דלק אם יש לו רכב, הן עצומות.

<קרן שרינגטון: יש הרבה מאוד כפרים ויישובים, בעיקר באזורי הפריפריה, שלא מחוברים דרך תחבורה ציבורית למוסדות האקדמיים.

<קרן שרינגטון: בעינינו, חד-משמעית, זו דרך ראשונה לחזק את הפריפריה, לוודא שהיישובים והכפרים מחוברים לתחבורה הציבורית בעלויות הגיוניות.

<קרן שרינגטון: המצב היום גורם לכך שסטודנטים לומדים בפריפריה, ואחרי זה חוזרים למרכז.

<קרן שרינגטון: אנחנו לא מצליחים להמשיך את החיזוק הזה של הפריפריה.

משה גפני: טוב.

משה גפני: תודה רבה.

משה גפני: אגב, אני שוקל להניח הצעת חוק כזאת.

משה גפני: הממשלה לא מתכוונת לעשות את זה בימים הקרובים.

משה גפני: אני שוקל שנעשה הצעת חוק של חברי הוועדה.

משה גפני: נראה, אני אחליט לגבי העניין הזה.

<קרן שרינגטון: אנחנו נשמח.

משה גפני: זו טענה צודקת לחלוטין.

משה גפני: לקרב את הפריפריה זה אחד מהדברים המרכזיים.

משה גפני: המדינה נותנת הרבה הטבות בפריפריה למפעלים בחוק עידוד השקעות הון – הרבה מאוד דברים.

משה גפני: עכשיו אנחנו גם נותנים את הטבות המס ליישובים.

משה גפני: זה לא יכול להיות שהתחבורה תהיה באותו מחיר כמו בתל-אביב כשבן אדם נוסע מרחק קצר, לבין קריית-שמונה או מצפה רמון, שהנסיעה היא ארוכה ויקרה מאוד.

משה גפני: בבקשה, אדוני.

<איתי חיים: איתי חיים, מנכ"ל "תחבורה בדרך שלנו", ארגון נוסעי התחבורה הציבורית בישראל.

<איתי חיים: אני גם רוצה להצטרף לדברים של חברתי, ולברך גם על רפורמת התעריפים וגם על ההנחה המוצעת במע"מ.

<איתי חיים: אנחנו רוצים הבהרות מהאוצר אם ההנחה הזאת ספציפית מתייחסת אך ורק לתעריפי הנסיעה הבודדים בנסיעה בודדת, או גורפת.

<אלון מסר: "חופשי חודשי", "חופשי יומי", בודד, כל התעריפים, המשמעות - - -

<איתי חיים: כולל הכרטיסים התקופתיים שנכנסו לתוקף ב-1 בינואר אחרי ההנחות שהשר כץ הודיע עליהן.

<איתי חיים: זו הנחה נוספת.

<אלון מסר: כל מה שרשום מינואר יורד ב-14.5%.

<אלון מסר: המשמעות – אמרתי גם קודם – החוק הזה מבחינת הצרכן, הוא רואה בזה את אותה תוצאה כאילו בוטל המע"מ על כל תעריפי התחבורה הציבורית.

<איתי חיים: אני רוצה לסיים את זה.

<איתי חיים: אנחנו תומכים כאן גם בחיבור של הפריפריה וגם - - -

<אליהו יצחק: איך תסביר לי – 246 שקל היה "חופשי חודשי" בירושלים, עכשיו 250?

<איתי חיים: ואנחנו באמת מצרים על ההחרגה של הפריפריה מפקודת התעריפים.

משה גפני: תודה רבה.

משה גפני: סעיף 4.

<אליהו יצחק: בירושלים היה 246, מה קרה 250 שקל עכשיו?

משה גפני: החוק הזה לא נוגע לזה, בגלל שזו הרפורמה של התחבורה.

משה גפני: אנחנו מדברים על הוזלה של הכול ב-14.5%.

משה גפני: הכול, ללא יוצא מן הכלל.

משה גפני: בבקשה.

<הראלי מזרחי: את נוסח סעיף 4 אנחנו שינינו מעט בעקבות הערות שעלו, בין היתר, מהייעוץ המשפטי.

<הראלי מזרחי: "עדכון תשלומי הסובסידיה לתחבורה הציבורית – 4.

<הראלי מזרחי: שונה שיעור מס ערך מוסף הקבוע לפי סעיף 2 לחוק מס ערך מוסף, התשל"ו–1975‏, תשלומי הסובסידיה שהמדינה מעבירה למפעילי התחבורה הציבורית לטובת מימון הפעלת תחבורה ציבורית יותאמו כך שבעקבות שינוי שיעור המס לא יבוצע שינוי בתעריפי התחבורה הציבורית, אף שהתעריפים ימשיכו לכלול מס ערך מוסף בשיעור המעודכן; האמור בפסקה זו יחול במידת הנדרש, והכול בהתאם להסכמים עם מפעילי התחבורה הציבורית".

משה גפני: את לא קוראת מהחוק.

<הראלי מזרחי: אמרתי, אנחנו שינינו את נוסח הסעיף.

<הראלי מזרחי: אני מקריאה נוסח מעט אחר בעקבות הערות שעלו.

<איתי עצמון: אני מציע שקודם תגידי מה המהות.

<הראלי מזרחי: הכוונה של הסעיף הזה היא לנתק את תעריפי התחבורה הציבורית מהמע"מ בעתיד.

<הראלי מזרחי: מצד אחד, אנחנו רוצים להגיד שאם שונה המע"מ, התעריפים לא יעודכנו, כפי שהיה אמור להיות עד כה.

<הראלי מזרחי: ומצד שני, אנחנו לא רוצים להגיד שהתעריפים לא יכללו מע"מ כיוון שהם ימשיכו לכלול מע"מ.

<הראלי מזרחי: אני אסביר מה המשמעות של הדבר הזה.

<הראלי מזרחי: אם היום תעריף של כרטיס נסיעה מסוים הוא שבעה שקלים, והוא כולל מע"מ בשיעור של 17%, בעתיד עלה שיעור המע"מ ל-18%, אותם שבעה שקלים יישארו שבעה שקלים, בצו יישאר אותו תעריף, אבל הוא עדיין יכלול שיעור מע"מ של 18%.

משה גפני: ואם הוא ירד ל-16%?

<הראלי מזרחי: הוא לא ירד.

<הראלי מזרחי: בגלל זה שינינו את נוסח הסעיף.

<הראלי מזרחי: אנחנו רוצים להבהיר ששינוי של שיעור המע"מ, הן בעליה והן בירידה, לא משנה את התעריפים שקבועים בצווים.

משה גפני: אני לא מבין את הרעיון שיש בחוק הזה אם כך.

משה גפני: מה שנקבע הוא שאתם לא רציתם, משרד האוצר – ובצדק מבחינת

משה גפני: כם – שיהיה מע"מ דיפרנציאלי.

משה גפני: אני חושב שכן צריך לעשות את זה בצורה מסוימת, אבל זה ויכוח אחר.

משה גפני: מכיוון שהתביעה של השר דרעי הייתה לבטל את המע"מ, לקחתם את המע"מ הזה והפחתתם אותו בתעריפים.

משה גפני: המע"מ יורד.

משה גפני: הרי בסופו של דבר, מחיר הכרטיס הוא זול יותר.

משה גפני: למה לא להשית את זה גם על הצרכנים, הנוסעים?

<אלון מסר: אתה צודק, כבוד היושב-ראש, שהכוונה פה הייתה מצד אחד, לאפשר לציבור לקבל בדיוק את אותה התוצאה, אבל בדיוק את אותה התוצאה כאילו מפחיתים את המע"מ מבחינת התוצאה הסופית.

<אלון מסר: אבל עיקרון מערכת האחידות של מערכת המס יישמר.

<אלון מסר: היום אנחנו מאפסים – מבחינת הצרכן הורדנו 14.5% מלמטה כבר ממחר בבוקר.

<אלון מסר: ולכן אם היינו הולכים בשיטת המע"מ, זה אומר שאם היו מבטלים את המע"מ, אז ברור שאם המע"מ היה משתנה זה לא היה משפיע על התעריפים.

עודד פורר: מה יקרה כשהמע"מ יעלה?

עודד פורר: מה יקרה שהמע"מ יעלה?

<אלון מסר: התעריפים לא יעלו כתוצאה מהמע"מ.

משה גפני: גם, נשאר הוא אמר.

עודד פורר: איפה זה כתוב?

<אלון מסר: ההצעה הייתה שזה היה אמור - - -

<איתי חיים: התעריפים לא יעלו.

<אלון מסר: רשום.

<אלון מסר: מבחינת הצרכן, המשמעות זהה לחלוטין כאילו ביטלנו את המע"מ והוא לא קיים יותר.

<אלון מסר: ולכן, בעתיד, מה שיקרה למע"מ – ירד או יעלה – זה לא ישנה את התעריפים.

מנואל טרכטנברג: אני מבין את הדבר הזה.

מנואל טרכטנברג: אבל מה היה קורה – נניח שהצעד הזה לא היה נעשה.

מנואל טרכטנברג: הרי המע"מ הופחת באחוז לפני שלושה חודשים.

מנואל טרכטנברג: מה קרה למחירי התחבורה הציבורית?

משה גפני: כלום.

<אלון מסר: במסגרת העדכון הקיים היום בתעריפים - - -

משה גפני: אבל פרופסור טרכטנברג שואל אותך שאלה.

משה גפני: את יודע לענות לו על השאלה הזאת?

<אלון מסר: אני אסביר.

משה גפני: היא שאלה חשובה, והתשובה גם חשובה.

<אלון מסר: אלמלא היה החוק הזה - - -

משה גפני: לא החוק הזה.

משה גפני: שואל חבר הכנסת – לא הוא, אני שואל.

משה גפני: אני מצטרף אליו כעוזר שלו.

משה גפני: מה קרה למחירי התחבורה כשהמע"מ הופחת באחוז?

<אלון מסר: לא שונו תעריפי התחבורה הציבורית.

<אלון מסר: עם זאת, במסגרת ועדת המחירים לפני שהחוק חוקק כבר שמעתה ואילך – הסיכום בין המשרדים היא שמעתה ואילך כן ישוכלל המע"מ, וכתוצאה - - - של החוק הזה, אנחנו לא נכניס את הדבר הזה לתוקף כי הוא יהיה בניגוד לחוק.

מנואל טרכטנברג: אבל זו בדיוק הנקודה שאני חושב שהיא בעייתית.

מנואל טרכטנברג: אני מסתכל על זה טיפה אחרת.

מנואל טרכטנברג: אני אומר הממשלה שמה 650 מיליון שקל על השולחן, בצדק, כדי להוריד את תעריפי התחבורה הציבורית.

מנואל טרכטנברג: יוצא החישוב 14.5%.

מנואל טרכטנברג: היה יכול לצאת 10% או כל דבר אחר, נקודה.

מנואל טרכטנברג: יופי, נהדר, יוקר המחייה יורד.

מנואל טרכטנברג: זה אקט חד-פעמי.

מנואל טרכטנברג: מעבר לכך, שנינו מבינים שכל הסיכויים הם שהמע"מ בעתיד ירד ולא יעלה.

<אלון מסר: לא בטוח.

מנואל טרכטנברג: אני אומר לך, יש סיכוי סביר.

מנואל טרכטנברג: סיכוי סביר.

משה גפני: אתה צודק.

משה גפני: המחירים ירדו ולא יעלו.

מנואל טרכטנברג: הורדה עתידית של המע"מ, אחת הכוונות היא להוריד את יוקר המחייה במדינת ישראל.

מנואל טרכטנברג: הרי אתה יודע, זה ניסוי עקיף.

מנואל טרכטנברג: ואם אתה חוסם את הדבר הזה כאן, זה יבוא לידי ביטוי בתחבורה הציבורית – שזה מרכיב משמעותי ביוקר המחייה – אז מה שאתה עושה, זה שאתה מייקר אותו.

מנואל טרכטנברג: אם המע"מ יורד ואתה לא מעדכן את התעריפים כלפי מטה, אתה מייקר את התחבורה הציבורית.

<אלון מסר: אני אסביר.

<אלון מסר: אם היינו מבטלים את המע"מ, התחבורה הציבורית - - -

מנואל טרכטנברג: לא, לא אמרתי – אני נגד - - -

<אלון מסר: לכן המשמעות היא - - -

<קריאה: אבל לא ביטלתם.

<אלון מסר: בכוונה ניסינו להגיע לתוצאה - - -

מנואל טרכטנברג: אלון, להבדיל מהיו"ר – יש לנו חילוקי דעות.

מנואל טרכטנברג: אני נגד מע"מ דיפרנציאלי, ואמרתי את זה בכל פורום.

מנואל טרכטנברג: אני אומר את זה גם כאן.

מנואל טרכטנברג: אבל אי-אפשר לשחק עם זה לשני הכיוונים.

מנואל טרכטנברג: כלומר, אני חושב שנכון הוא שכלפי מטה כן אפשר יהיה.

מנואל טרכטנברג: אני עומד לשאול אותך את אותה שאלה לגבי מדד המחירים לצרכן – מה קורה כשהוא יורד?

<אלון מסר: יש לנו מנגנון שקבוע בתעריפים, שעד 3% אין עדכון, אחרי 3% יש גם למטה וגם למעלה.

מנואל טרכטנברג: מדד המחירים לצרכן, אם זה כלפי מעלה פחות מ-3%, אין עדכון?

<אלון מסר: גם וגם.

<אלון מסר: גם 3%.

<אלון מסר: עד 3% זה לא מתעדכן כי אנחנו לא רוצים בכל שני וחמישי לעדכן את התעריפים.

<אלון מסר: ברגע שזה עובר את ה-3%, מעדכנים גם למטה וגם למעלה.

מנואל טרכטנברג: נכון, אבל זה לא סימטרי, אני אגיד לך למה.

מנואל טרכטנברג: אתה מבין היטב ככלכלן שזה לא סימטרי.

מנואל טרכטנברג: מה הסיכוי שמדד המחירים לצרכן ירד ב-3%?

מנואל טרכטנברג: אף פעם זה לא קורה.

<אלון מסר: בשנתיים האחרונות זה ירד.

מנואל טרכטנברג: אף פעם זה לא קורה.

מנואל טרכטנברג: אף פעם זה לא קורה, אלא באינפלציה עמוקה, כל עוד שמעל ל-3%, הסיכוי הוא גבוה.

מנואל טרכטנברג: אלון, אני רוצה שנבין את זה.

מנואל טרכטנברג: אני מאוד דואג לתקציב המדינה וליציבות הפיסקאלית וכולי.

מנואל טרכטנברג: אבל זה מה שאמרתי בתחילת הדברים היום, יש מנגנונים בלתי מובנים שגורמים כל הזמן ליוקר המחייה ללכת לכיוון מסוים ולא לכיוון האחר.

מנואל טרכטנברג: וזו אחת הבעיות המרכזיות שמתמודדים אתה במדינת ישראל.

מנואל טרכטנברג: וכאן יש הזדמנות לעשות תיקון מסוים, לא רק את המדרגה הזאת, החד-פעמית, אלא כלפי העתיד.

<אלון מסר: המנגנונים שנמצאים היום, ה-3% נועד בכוונה – ברוב השנים, זה שזה רק 3% ולא 0.5% לדוגמה, שעולה, זה בדיוק כדי לעזור לצרכנים, ולא בכל שנייה להוריד את התעריפים.

<אלון מסר: לכן אנחנו קבענו רף של 3%.

<אלון מסר: בסופו של דבר המחירים הם כן מוצמדים - - -

מנואל טרכטנברג: זה לא סימטרי.

מנואל טרכטנברג: אלון, אבל זה לא סימטרי, זה מה שאני מנסה להגיד לך.

מנואל טרכטנברג: אין מצב – לא היה.

מנואל טרכטנברג: אתה יודע מה, לא היה מצב במדינת ישראל שמדד המחירים לצרכן לשנה ירד ב-3%.

מנואל טרכטנברג: לא היה.

משה גפני: אבל היה שעלה ב-3%.

מנואל טרכטנברג: נכון.

משה גפני: אגב, לגבי המע"מ - - -

מנואל טרכטנברג: ולכן מראית העין של סימטריה היא פשוט לא - - -

<אלון מסר: עד 3% התקציב מכסה את זה באופן אוטומטי.

משה גפני: רגע, אלון, שישמעו.

משה גפני: לגבי הנושא של המע"מ הדיפרנציאלי, העמדה שלי היא לא עמדה גורפת.

משה גפני: יש דברים - - -

<אלון מסר: זה מצטבר 3%, חבר הכנסת טרכטנברג.

<אלון מסר: סליחה, תיקנו אותי.

מנואל טרכטנברג: כן, בסדר.

משה גפני: אני לא חושב שהמע"מ הדיפרנציאלי הוא דבר גורף.

משה גפני: אתה עשית כאילו יש מחלוקת ביני ובינו.

משה גפני: יש דברים שלפי דעתי אסור לקחת עליהם מע"מ.

משה גפני: למשל בתרופות מצילות חיים.

משה גפני: יש דברים שבהם היה צריך לבטל את המע"מ.

משה גפני: אני לא מדבר על דיפרנציאלי, לזה צריך למצוא מנגנון אחר.

משה גפני: יש דברים שצריך לבטל את המע"מ.

משה גפני: נמשיך הלאה.

משה גפני: תיכף נחזור לכל העניין הזה.

משה גפני: אני רוצה את התמונה הכוללת.

משה גפני: נחזור לשאלה הזאת.

מיקי רוזנטל: כן, אבל יש עוד כמה דברים פה.

<הראלי מזרחי: יש צורך לקרוא עוד פעם את סעיף 4 בנוסח שלו?

משה גפני: כן, בוודאי.

<איתי עצמון: אני מציע שהנוסח יועבר אלינו.

משה גפני: קודם לקרוא.

<איתי עצמון: את הנוסח המעודכן.

משה גפני: סעיף 4 הוא נוסח חדש.

<הראלי מזרחי: כן, שתיאמו אותו עם הייעוץ המשפטי של הוועדה.

<איתי עצמון: אבל זה לא בפני הוועדה.

<הראלי מזרחי: אין שום בעיה.

משה גפני: בבקשה, להקריא.

<הראלי מזרחי: "4.

<הראלי מזרחי: שונה שיעור מס ערך מוסף הקבוע לפי סעיף 2 לחוק מס ערך מוסף, התשל"ו–1975‏, תשלומי הסובסידיה שהמדינה מעבירה למפעילי התחבורה הציבורית לטובת מימון הפעלת תחבורה ציבורית יותאמו כך שבעקבות שינוי שיעור המס לא יבוצע שינוי בתעריפי התחבורה הציבורית, אף שהתעריפים ימשיכו לכלול מס ערך מוסף בשיעור המעודכן; האמור בפסקה זו יחול במידת הנדרש, והכול בהתאם להסכמים עם מפעילי התחבורה הציבורית".

משה גפני: אני מבקש להביא לנו את זה.

משה גפני: אנחנו לא נוכל להצביע מבלי שהנוסח הזה יהיה בפני חברי הוועדה.

משה גפני: אני מבקש להעביר את זה.

משה גפני: סעיף 5.

<עמית גור: אני רק אומר שההערה שהתייחסתי מקודם לגבי סעיף 3 היא רלוונטית בשינויים המתאימים גם לגבי סעיף 4.

משה גפני: טוב.

משה גפני: סעיף 5.

<הראלי מזרחי: "שינוי תעריפים לפי חוק הפיקוח – 5.

<הראלי מזרחי: אין באמור בסעיף 4 כדי למנוע שינוי בתעריפי התחבורה הציבורית לפי חוק הפיקוח שאינו נובע משינוי בשיעור מס ערך מוסף בלבד, ובכלל זה עדכון התעריפים לפי המנגנון הקבוע בצווי התעריפים בהתאם לשינוי בשיעור מדד המחירים לצרכן".

משה גפני: אני לא משפטן, אני לא יודע מה להגיד.

משה גפני: אבל אם אני קורא את זה ככה, בעוד חצי שנה תהיה ישבו שני השרים, מחיר הדלק יעלה, או שיקרה עוד משהו בשוק, אני לא יודע בדיוק מה, ותהיה גם קואליציה אחרת, ויעלו את המחיר ולא נדע כי באה אל קרבנה אותה הפחתה של 14.5%.

משה גפני: אני לא משפטן, אני לא יודע, אבל לי נראה בסעיף הזה שאנחנו – איך אתם קוראים לזה, המשפטנים?

משה גפני: – מאיינים את החוק.

<אלון מסר: אנחנו לא חושבים שהסעיף מאיין את החוק.

<יהודה בר אור: יש לי על זה דוגמה אישית, על הענף שלנו כולו.

<יהודה בר אור: מה שנעשה בצד של המע"מ.

<אלון מסר: אנחנו לא חושבים שזה מאיין את החוק.

<אלון מסר: בסופו של דבר החוק משקף את אותה תוצאה בדיוק כאילו אם היינו מבטלים לחלוטין את המע"מ.

<אלון מסר: אם היינו מבטלים לחלוטין את המע"מ, הצווים היו נשארים בתעריפים, אם היה שינוי במדד או כל עדכון אחר היה יכול להתבצע.

<אלון מסר: צריך להגיד – נמצא פה גם משרד התחבורה – אני לא מכיר, בטח לא בשנים האחרונות וגם לא לפני זה, מקרים שהשרים העלו את תעריפי התחבורה הציבורית בלי שום קשר לשום דבר.

<אלון מסר: השר דרעי גם אמר – בסוף יש שר תחבורה ושר אוצר שחותמים על הדברים האלה.

<אלון מסר: זה לא נעשה, להערכתי.

<אלון מסר: אני בדקתי כמה שנים אחורה – אם מישהו ממשרד התחבורה יכול לתקן, אני לא זוכר.

<אלון מסר: אני בדקתי עשר שנים אחורה, לא ראיתי משהו כזה.

משה גפני: משרד המשפטים כאן?

<דרור וגשל: כן.

משה גפני: משרד המשפטים.

משה גפני: אני שואל אותך, משרד המשפטים, אנחנו מחוקקים פה חוק שהוא חוק חיובי מאוד, אנחנו כולנו רוצים לתמוך בו.

משה גפני: אבל אנחנו רוצים שהוא יהיה ישר, לפי השכל הישר, עם כל העקמימות שיש לפני שקבעו את החוק הזה.

משה גפני: יש פה דבר עקום – מצד אחד לא מבטלים בסופו של דבר את המע"מ, המע"מ נשאר, אבל נותנים הנחה בשווי של 14.5%, וקובעים שמי שנותן את ההנחה הזאת הם השרים שעושים את צו הפיקוח.

משה גפני: אנחנו שואלים למה אי-אפשר לכתוב בלי סעיף 5, שהוא מיותר לחלוטין?

משה גפני: למה לא לקבוע בחקיקה הראשית, שזה מה שהממשלה מבקשת, שזה יהיה פחות 14.5% מצו התעריפים שחל ב-1 בינואר?

משה גפני: יש אותו.

משה גפני: מה הבעיה בזה?

<דרור וגשל: עצם השאלה אלינו היא מוזרה - - -

משה גפני: אתה יודע מה, אני לא שואל, אני הולך לכתוב את זה בחוק.

<דרור וגשל: מבחינתנו, החוק הזה לא היה צריך להיות.

<דרור וגשל: לא שלא צריך היה להפחית, אלא שלא צריך היה לקבוע את זה בחוק.

<דרור וגשל: באותה מידה, הממשלה הייתה יכולה להנחות את השרים והיה אפשר - - -

משה גפני: לא רלוונטי מה שאתה אומר עכשיו.

<דרור וגשל: בסדר.

<דרור וגשל: זה רלוונטי מבחינתי.

משה גפני: לא, אתה צריך למחוק את מה שאמרת.

משה גפני: עם כל הכבוד, אתם פקידים, יש ממשלה.

משה גפני: הממשלה החליטה לעשות את זה בחוק.

משה גפני: אתם תתמודדו עם מה שיש.

<דרור וגשל: בסדר גמור, אין בעיה לעשות את זה.

<דרור וגשל: לא אמרנו שיש בעיה.

<דרור וגשל: אמרנו שאין בעיה לעשות את זה בחוק.

<דרור וגשל: אנחנו עושים את זה בחוק.

משה גפני: לא רלוונטי מה שאתה אומר - - -

<דרור וגשל: אני אומר, ברגע שעושים את זה בחוק – יש פה חוק פיקוח שחל פה על קביעת המחירים.

<דרור וגשל: השרים ימשיכו להפעיל את סמכותם לפי חוק הפיקוח.

<דרור וגשל: אם השרים יפעילו את שיקול דעתם המקצועי וכתוצאה מזה הם יגיעו למסקנה שצריך להעלות את המחירים, הם יעלו מחירים.

<דרור וגשל: השאלה ששאלתם מקודם, התשובה היא נכון.

<דרור וגשל: אין שום בעיה שהשרים אחר-כך יעלו מחירים.

משה גפני: ומה דעתך, שאני הולך לאשר את הסעיף הזה אחרי מה שאמרת?

<דרור וגשל: אבל גם אם לא תאשר, הסעיף הזה בסך הכול מבהיר את המצב המשפטי.

<דרור וגשל: אם אדוני רוצה למחוק אותו מהצו הזה - - -

משה גפני: כל הכבוד שיש נושא משפטי, אני הולך לכתוב בחוק – זה נורא פשוט.

משה גפני: הגיע לפה חוק של הממשלה, ישב פה השר שאחראי על החוק הזה, אמר את דברו.

משה גפני: אנחנו כוועדה רוצים ליישם את זה.

משה גפני: אנחנו אומרים פשוט.

משה גפני: יש צו, הצו הזה יופחת ב-14.5%.

משה גפני: כך יהיה כתוב בחוק, והשרים, שיעשו מה שהם רוצים.

משה גפני: סעיף 5 מיותר לחלוטין, הוא מעקר את החוק.

<קריאה: בסדר.

משה גפני: מבחינת

משה גפני: כם זה בסדר?

משה גפני: מה אתה מתערב?

<אלון מסר: אני מתערב כי זה חוק של שר האוצר בסופו של דבר.

משה גפני: אני אשמע אותך.

<דרור וגשל: מבחינתי, אין לי שום בעיה.

משה גפני: תודה רבה.

משה גפני: אני מודה לך.

משה גפני: אלון מסר, בבקשה.

<אלון מסר: אני אסביר.

<אלון מסר: כבוד היושב-ראש - - -

משה גפני: רגע, טענת משרד המשפטים ירדה.

<דרור וגשל: אני רק אבהיר למה.

משה גפני: לא, אין צורך.

משה גפני: דברך היה ברור.

<דרור וגשל: אבל חשוב לי להבהיר למה דברי ברור.

<דרור וגשל: אני אומר שוב פעם, כיוון שחוק הפיקוח - - -

<הראלי מזרחי: - - - יש את סעיף 5.

משה גפני: כשנבחרתי לכנסת, אמרו לי תכבד את משרד המשפטים.

משה גפני: אז למה אתם מפריעים לי עכשיו בזה?

משה גפני: אני מאוד מכבד את משרד המשפטים.

משה גפני: אני לא מאפשר לך.

<הראלי מזרחי: רק לדייק את השאלה.

משה גפני: עם כל הכבוד, את משרד האוצר.

משה גפני: כאן זאת ועדה שכל אחד יאמר את דברו, ובסופו של דבר אנחנו נעשה את החוק באופן מושלם, עד כמה שאפשר.

<דרור וגשל: אני אבהיר.

<דרור וגשל: המצב המשפטי, שלפי דעתי סעיף 5 רק מבהיר אותו, הוא שגם אם לא יהיה כתוב כלום בחוק הזה, עדיין לשרים תהיה סמכות לשנות את מחירי התחבורה הציבורית לפי שיקול דעתם.

<דרור וגשל: דווקא פה זה לטובת העניין.

<דרור וגשל: כתוב כאן שאינו נובע משיעור מס ערך מוסף בלבד.

<דרור וגשל: פה זה בא לגדר אותם, אבל אם לא רוצים את זה, באותה מידה הם יוכלו אחר-כך לשנות ולעדכן את הצו, ולהעלות מחירים לפי שיקול דעתם המקצועי.

<אלון מסר: יושב-ראש הוועדה, אני רוצה לחדד.

<אלון מסר: אנחנו בכוונה ניסחנו את החוק בצורה הזאת כי אנחנו לא רוצים לעקוף את חוק הפיקוח בצורה תקדימית.

<אלון מסר: השינוי כמו שאתה מציע הוא לעקוף את חוק הפיקוח בצורה תקדימית שלא נעשתה עד היום, ולכן אנחנו מתנגדים לזה בתוקף.

<אלון מסר: אנחנו מבקשים מהוועדה להשאיר את הנוסח הזה, להשאיר את מנגנוני חוק הפיקוח שקיימים פה וגם במקומות אחרים.

<אלון מסר: בסוף זה תקדים והוא יכול להשפיע גם במקומות אחרים, לאו דווקא לטובה, יכול להיות שגם לרעה.

<אלון מסר: הצרכן ישיג את אותה תוצאה בדיוק.

<אלון מסר: השרים, עד עכשיו, בשנים האחרונות, וגם לפני זה, לא עדכנו את תעריפי התחבורה הציבורית באופן שרירותי כלפי מעלה.

<אלון מסר: גידרנו וציינו במפורש שהם לא יוכלו לעשות זאת במידה ומהמע"מ יעלה.

<אלון מסר: זאת אומרת, גידרנו את שיקול הדעת שלהם ביחס למצב הקיים היום.

<אלון מסר: השארנו אותו רק במקרים – כמו שקובעים מנגנונים.

<אלון מסר: אנחנו חושבים שלציבור ודאי החוק הזה הוא מיטיב, הוא מועיל.

<אלון מסר: הוא לא עושה השלכות רוחב לתחומים אחרים בחקיקה שיכולים להיות מאוד רגישים בנושא חוק הפיקוח.

<אלון מסר: אנחנו מבקשים לא להכניס את השינוי הזה ולאשר את החוק בהתאם לחוק הפיקוח ולא לעקוף אותו.

מיקי רוזנטל: אדוני, אני לא מאושר מזה, אבל אולי אפשר להוסיף לגבי סעיף 2 ולגבי סעיף 5 – גם ככה זה צריך אישור של ועדת החוקה.

מיקי רוזנטל: ועדת הכספים צריכה בכל מקרה לאשר את התעריפים החדשים גם היום בחוק.

מיקי רוזנטל: גם היום בחוק.

<דרור וגשל: לא, לא, לא, היא לא צריכה לאשר תעריפים.

מיקי רוזנטל: אבל בחוק הזה - - -

<איתי עצמון: לא, לא, לא, התעריפים אינם תלויים בוועדה.

מיקי רוזנטל: אז אני חושב שאולי זאת ההזדמנות להכניס את זה, שזה יהיה באישור ועדת הכספים, וזה ינטרל חלק מהשרירותיות האפשרית של העניין.

<אלון מסר: זה לחלוטין שינוי תקדימי בחוק הפיקוח.

<אלון מסר: אני יכול להציע אולי פשרה.

רחל עזריה: אנחנו נשמח לשמוע פשרה.

<אלון מסר: אני אנסה להציע פשרה כי החוק הזה בא מאוד להטיב, ואנחנו חוששים בפירוש מתקדים - - -

מיקי רוזנטל: שוועדת הכספים תרצה - - -

<אלון מסר: אישור התעריפים, גם פה וגם במקומות אחרים, נקבע לפי חוק הפיקוח.

<אלון מסר: אנחנו לא רוצים לעקוף אותו פה, זאת לא מטרתנו.

<אלון מסר: בסעיף האחרון, בסעיף 6, מדובר שיהיו תקנות לחוק הזה.

<אלון מסר: אנחנו נעשה את זה בצווים.

<אלון מסר: אפשר גם להוסיף את נושא ועדת הכספים.

<אלון מסר: ככל שיהיו תקנות, תוכלו לדרוש מאתנו את התקנות.

עודד פורר: לדעתי בהתקנת תקנות אתם תהיו חייבים לעבור דרך ועדת הכספים.

<איתי עצמון: על איזה תקנות מדובר?

<אלון מסר: כרגע אין לנו תקנות.

<אלון מסר: אם הוועדה חוששת שבעתיד נעשה איזשהו מחטף תחת החוק הזה ונעשה איזשהו שינוי שאנחנו מתכוונים, אז אנחנו מוכנים להכניס את הוועדה, אבל אנחנו לא - - -

מנואל טרכטנברג: אדוני היושב-ראש, יש לי הצעה קונקרטית.

מנואל טרכטנברג: אני רוצה להציע.

מנואל טרכטנברג: אני חושב שמה שקורה כאן, שהעניין הזה של חוק הפיקוח מוזכר פעמיים.

מנואל טרכטנברג: הוא מוזכר בסעיף 2 ובסעיף 5.

מנואל טרכטנברג: מה שאפשר לעשות זה אחד מן השתיים – או להשאיר את סעיף 2 כפי שהוא ולבטל את סעיף 5, או לחילופין, להשאיר את סעיף 5, אבל בסעיף 2 לכתוב את מה שאמרנו בתחילה, לאמור, להוציא את העניין של השרים, אלא שתעריפי התחבורה הציבורית יעודכנו ב-14.5% וכולי וכולי.

מנואל טרכטנברג: כלומר, אחת מן השתיים.

מנואל טרכטנברג: ואז זה מאוזן.

מנואל טרכטנברג: כי מה שקורה - - -

<אלון מסר: את האפשרות השנייה לא הבנו.

מנואל טרכטנברג: האפשרות השנייה היא להשאיר את סעיף 5 כפי שהוא, אבל בסעיף 2, כפי שהוצע קודם בתחילת הדיון, לאמור, להוציא את העניין של השרים ולכתוב תעריפי התחבורה הציבורית יופחתו בשיעור של 14.5% וכולי.

<איתי עצמון: אבל איך יתפרסמו התעריפים?

<דרור וגשל: האפשרות הקודמת אולי יותר - - -

מנואל טרכטנברג: אז האפשרות האחרת היא לבטל את סעיף 5 ולהשאיר את סעיף 2 כפי שהוא.

מנואל טרכטנברג: אני מקבל את העניין שחוק הפיקוח צריך להיות מוזכר.

מנואל טרכטנברג: צריך להיות מוזכר.

מנואל טרכטנברג: אבל אי-אפשר בשני המקומות האלו, או פה, או שם.

<הראלי מזרחי: הכוונה בסעיף 2, להגיד שזה ייעשה בהתאם להוראות חוק הפיקוח, היא להבהיר שהצווים האלה עדיין חוסים תחת חוק הפיקוח.

<הראלי מזרחי: היות ותעריפי התחבורה הציבורית, לפי החוק, הם חייבים להיות מפוקחים, אנחנו לא יכולים להשאיר שני צווים.

<הראלי מזרחי: אין הכוונה לתת שיקול דעת לשרים.

<הראלי מזרחי: אין שום כוונה בסעיף 2 לתת שיקול דעת לשרים.

מנואל טרכטנברג: מאה אחוז.

מנואל טרכטנברג: על כן צריך לבטל את סעיף 5 כי הוא מיותר.

<קריאה: למה לא הכנסתם בחוק הפיקוח שאחרי שהוועדה מחליטה, המחיר יהיה 14.5%?

<אלון מסר: אם הוועדה רוצה למחוק את סעיף 5, אנחנו - - - זה רק מגדר את שיקול הדעת של השרים.

<אלון מסר: אם זו הדרישה של הוועדה, אנחנו לא נתנגד לזה.

<קריאה: לתקן את חוק הפיקוח.

<יהודה בר אור: יהודה בר-אור, איגוד נהגי המוניות.

<יהודה בר אור: אני מבקש מאוד מאוד להגדיר פה דבר אחד, פשוט שיהיה ברור שכן אפשר להפחית ולא לתת מע"מ ברגע שיורד המע"מ.

<יהודה בר אור: אנחנו ספגנו קרוב למאות מיליוני שקלים הפסדים בשנים האחרונות, מאז 2013 עד עכשיו, בזמן שירד המע"מ מ-18% ל-17%, ואנחנו המשכנו לגבות במונה 17%.

<יהודה בר אור: כל המכתבים וכל הפניות לאוצר ולתחבורה כדי שיתקנו את העוול הנורא הזה ל-25,000 בעלי מוניות ונהגי מוניות – לא תוקן.

<יהודה בר אור: ולכן כן יש להקפיד על הנושא הזה, כמו שאמר חבר הכנסת מנואל, וכמו שאתה ציינת, אדוני היושב-ראש.

<יהודה בר אור: אנחנו מציעים שכן ישימו לב לנקודה הזאת של הפחתת המע"מ בנקודה ברורה, שיהיה ברור שלירידה ועלייה - - - את הבעיה הזאת כי כבר יש לנו ניסיון בנושא.

<יהודה בר אור: אם אדוני היושב-ראש רוצה באמת לעזור לפריפריה, כפי שביקשו כאן כולם, אנחנו חושבים שיש אפשרות לתת מענה על-ידי סובסידיה למוניות השירות ולמוניות בכלל.

<יהודה בר אור: תוכל לתת אפשרות שהמוניות האלה יוכלו להסיע אנשים בתוך הפריפריה ולהגיע לכל מקום שאוטובוסים לא מגיעים אליהם.

<יהודה בר אור: לצערנו, הם מסובסדים ואנחנו לא, ולכן אנחנו לא יכולים לתת שום שירות משלים.

<יהודה בר אור: יש לנו את כל הכלים, יש לנו את הניסיון, יש לנו את האפליקציות, יש לנו את הדרך לשלב את כל הנסיעות המשותפות.

<יהודה בר אור: אין לנו חוקים ואין לנו סובסידיה.

<יהודה בר אור: שני הדברים האלו, אם יהיו, יהיה טוב יותר לעם ישראל, ובמיוחד לפריפריה.

<יהודה בר אור: תודה.

משה גפני: תודה רבה.

משה גפני: מה זה סעיף 6?

<הראלי מזרחי: זה סעיף סטנדרט כשכותבים חקיקה.

משה גפני: למה?

<הראלי מזרחי: אני אגיד את זה.

<הראלי מזרחי: אין לנו כוונה – אנחנו לא חושבים שיידרש צורך להתקין תקנות.

משה גפני: אז לא להכניס אותו.

<הראלי מזרחי: פשוט צריך להגיד מי האחראי על החוק הזה, זה הכול.

<הראלי מזרחי: מבחינתנו אין בעיה להוריד את החלק של - - -

משה גפני: למה תקנות?

<דרור וגשל: - - - בכל מקרה, אנחנו לא חושבים כרגע שיהיו.

איתן ברושי: בכל מקרה, אסור שהאוצר יהיה משרד על.

איתן ברושי: קודם כל למחוק את האוצר.

איתן ברושי: האוצר הוא לא משרד על.

איתן ברושי: אדוני היושב-ראש, פעם נוספת משתמשים בך ככלי כדי להפוך את משרד האוצר למשרד על.

איתן ברושי: צריך פשוט למחוק את זה.

איתן ברושי: לא יכול להיות שיש שר מעל כולם.

איתן ברושי: ועוד יש לו רפרנטים שמומחים בכול.

משה גפני: אני מבקש להגיע לכמה דברים.

משה גפני: אנחנו נצטרך לעשות פשרה.

משה גפני: אתם תצטרכו לעשות פשרה, אנחנו נצטרך לעשות פשרה.

משה גפני: אנחנו צריכים לסיים את החוק הזה היום.

משה גפני: הדבר הראשון, לגבי העניין הזה, שיהיה ברור, שיהיה כתוב במפורש שכל עלייה, כל דבר שיגרום, לא יפחית את ה-14.5% גם בעתיד.

משה גפני: זאת אומרת שזה יהיה כתוב גם בסעיף 5.

<דרור וגשל: שוב, לא הבנתי, מה הבקשה?

משה גפני: אין באמור בסעיף 4 כדי למנוע שינויי תעריפים לפי חוק הפיקוח וכולי, ויהיה כתוב – אני לא יודע את הנוסח, אנחנו נצטרך לנסח אותו.

משה גפני: אבל בשום סיטואציה לא יקרה שתהיה פגיעה בהפחתה של 14.5%.

<דרור וגשל: איך?

<אלון מסר: אין שום דרך.

משה גפני: יהיה כתוב.

<אלון מסר: כבוד היושב-ראש, זה בדיוק לעקוף את כל הנושא של הפיקוח.

משה גפני: אין בעיה, אז אני אעשה מה שאני רוצה.

<אלון מסר: בוא ננסה לחשוב.

משה גפני: אני מתחיל לחשוד כבר.

משה גפני: אני רוצה שיהיה מנוסח.

משה גפני: אתם רוצים את הסעיף הזה?

משה גפני: אני רוצה שיהיה מנוסח - - -

<אלון מסר: אתם רוצים להוריד את סעיף 5 בכלל?

<אלון מסר: עלתה פה הצעה.

מנואל טרכטנברג: עדיף להוריד את סעיף 5.

מנואל טרכטנברג: זה סעיף מסוכן.

מיקי רוזנטל: עדיף להוריד את הסעיף בכלל ולהוסיף את האישור של ועדת הכספים.

<דרור וגשל: האישור של ועדת הכספים - - -

מיקי רוזנטל: אני יודע שזה קשה לכם.

<קריאה: זה תיקון לחוק הפיקוח.

<קריאה: זה תיקון לחוק הפיקוח.

<דרור וגשל: יש אלפי מוצרים מפוקחים שהמחיר שלהם נקבע באותה צורה – ששני שרים, שר האוצר ושר - - -

<קריאות: - - -

<קריאה: אנחנו מדברים על מחיר של תחבורה ציבורית.

משה גפני: בסדר, נוריד את סעיף 5.

<דרור וגשל: ככה עובד חוק הפיקוח.

רחל עזריה: יש פה בעיה - - -

עודד פורר: יש אלפי מוצרים שלא הורידו להם.

משה גפני: את 6 גם לא צריך.

<דרור וגשל: זה לא קשור עכשיו.

רחל עזריה: יש פה בעיה - - -

<קריאות: - - -

משה גפני: - - - שר האוצר ושר התחבורה.

רחל עזריה: צריך להציע פתרון.

רחל עזריה: כי יש בעיה, מפחדים שבתוך שנה כל המשמעות של - - -

עודד פורר: לא מפחדים, אנחנו צופים פני עתיד.

רחל עזריה: זה הסיפור.

רחל עזריה: אם לכם יש פתרון שלא פוגע בחוק הפיקוח על המחירים, או לא פוגע בכל הדברים שהם מאוד – ואני מבינה שהם חשובים, אז תציעו פתרון.

רחל עזריה: יש פה בעיה, ואנחנו צריכים פתרון.

רחל עזריה: אם אתם יודעים ליצור את הפתרון שלכם - - -

משה גפני: רחל, אני כבר לא מציע פתרון.

משה גפני: אני הבנתי למה הם מתכוונים.

משה גפני: אני מכיר את שפת האוצר אחרי הרבה שנים.

משה גפני: הם אנשים מאוד רציניים.

משה גפני: אל תיקחו אותם בקלות.

<דרור וגשל: אני רוצה להגיד משהו, אדוני, אם אפשר.

רחל עזריה: גם המשפטים.

רחל עזריה: גם המשפטים.

משה גפני: אני באמצע הדיבור.

משה גפני: עם כל הכבוד, משרד המשפטים לא מחוקק פה את החוק.

משה גפני: הם חוזרים למשרד והם אומרים לממונים עליהם השארנו פתח שבעתיד ה-14.5% האלה יעלו.

משה גפני: השארנו פתח.

משה גפני: אם הם לא אומרים את זה, אז הם עושים טעות, בגלל שזה מה שהם צריכים להגיד.

משה גפני: אבל אני חייב להגיע לפשרה בגלל שאני רוצה לחוקק את החוק הזה היום.

משה גפני: יש דבר אחד שסעיף 5 מדליק אור ענק לגבי העניין הזה.

משה גפני: אני מציע להוריד אותו, הוא הציע להוריד אותו, זאת פשרה.

משה גפני: נוריד אותו.

משה גפני: סעיף 6, אין תקנות.

משה גפני: סעיף 6, אין תקנות לחוק הזה.

משה גפני: החוק הזה עומד לעצמו.

משה גפני: השר דרעי דרש וקיבל.

משה גפני: זה חוק ולא מביאים עליו תקנות עכשיו.

<דרור וגשל: אבל אדוני, אין אפשרות כזאת.

משה גפני: אתה לא יכול, אני באמצע הדיבור, עם כל הכבוד.

משה גפני: אז אמרתי שבחים על משרד המשפטים, זה לא אומר שאני מתקפל בפני המשרד.

משה גפני: ואז צריך לקבוע רק מי השרים שמופקדים על החוק הזה.

משה גפני: השרים שמופקדים על החוק הזה, זה מה שיהיה כתוב בסעיף 6, זה שר האוצר ושר התחבורה.

משה גפני: אלה השרים שנמצאים בצו הפיקוח.

משה גפני: אין תקנות לחוק הזה.

משה גפני: החוק הזה מסתיים ולא דנים בו יותר.

משה גפני: זה הדבר הנוסף.

משה גפני: והדבר הכי חשוב, עכשיו, אחרי שאני התקפלתי בפניכם, ואני מכופף את ראשי, אני אומר בסדר, זה הולך לצו הפיקוח, שני השרים.

משה גפני: זה הולך לוועדת מחירים והולך לכל הדברים.

משה גפני: אני קובע שבתוך שבוע כל התהליך הזה נגמר בחוק.

<דרור וגשל: בסדר גמור.

מיקי רוזנטל: אדוני, ואני בכל זאת רוצה להציע פה הצעה.

מיקי רוזנטל: זה נכון שצו המחירים לא צריך אישור של ועדת הכספים.

מיקי רוזנטל: אבל בגלל שזה חוק מיוחד וכל שינוי בחוק הזה יהיה באישור ועדת הכספים, אני חושב שזה נכון - - -

משה גפני: כן, אבל אני לא רוצה שהחוק הזה ישתנה.

משה גפני: שישנו אותו לא בתקנות.

עודד פורר: לא בכל פעם שמשתנה המחיר.

עודד פורר: בנושא הזה של מחירי התחבורה הציבורית, שיבוא לאישור ועדת הכספים.

מיקי רוזנטל: בנושאים של התחבורה הציבורית – הרי הם לא הלכו בדרך המלך.

מיקי רוזנטל: הם לא הלכו לוועדת המחירים.

מיקי רוזנטל: הם היו יכולים ללכת לוועדת המחירים לעדכן.

מיקי רוזנטל: הגיע חוק.

מיקי רוזנטל: לכן אני אומר שבמקרה הזה, כדי להגן על 14.5% האלה לנצח, יש צורך באישור ועדת הכספים.

מיקי רוזנטל: אדוני, זו לא תהיה טעות, זו תהיה מצווה.

משה גפני: עכשיו אני רוצה להגיד לך – ואני מבקש, אל תתערבו, עכשיו זה חברי הכנסת, זה מעל הממשלה.

משה גפני: אני אומר לך, המטרה שלנו, של הוועדה, היא לסגור את העניין, לא לדון בו יותר.

משה גפני: ואז אנחנו מורידים את סעיף 5, אנחנו מורידים את סעיף 6 עם תקנות.

משה גפני: אין דברים שעכשיו מגיעים, וקובעים את התאריך.

משה גפני: בתוך שבוע ימים נגמר העניין.

משה גפני: כתוב בחוק.

משה גפני: בתוך שבוע ימים התעריפים מוזלים ב-14.5%, ובזה תם העניין.

משה גפני: אם אתה אומר – ואני הייתי שמח על זה – שהתעריפים האלה, שנגמרים בעוד שבוע, עם 14.5% פחות, אם זה צריך לבוא לוועדת הכספים, אנחנו מתחילים מלחמת עולם גם עם משרד התחבורה, גם עם משרד האוצר.

משה גפני: אנחנו מנהלים עכשיו מלחמה, שלפי דעתי, היא לא תועיל עכשיו שום דבר בגלל שאתה גדרת את הכול בתוך שבוע, הכול יופחת ב-14.5%.

מיקי רוזנטל: אני מקבל את עמדתך, אני רק שואל אותך, אדוני - -

משה גפני: אין לנו דרך אחרת, זו פשרה.

מיקי רוזנטל: - - לשיטתך, בעוד שנה וחצי תהיה ממשלה אחרת, רעה יותר, וחלילה, יהיה מחסור תקציבי.

משה גפני: תצטרכו לשנות את החוק.

מיקי רוזנטל: לא.

מיקי רוזנטל: הם יבואו לוועדת המחירים ויגידו הנסיבות מחייבות אותנו להעלות - - -

משה גפני: אבל החוק קובע 14.5%.

מיקי רוזנטל: לא, הם לא יגידו שזה נוגע - - -

משה גפני: לא תועיל לזה שום דבר.

משה גפני: לא תועיל לזה שום דבר.

משה גפני: אם תהיה ממשלה רעה יותר, גם תהיה ועדת כספים רעה יותר.

משה גפני: זה לא ישנה.

משה גפני: במהות זה לא משנה.

משה גפני: אני מציע לנסח בהתאם לרוח הדברים שדיברנו.

משה גפני: משרד התחבורה, לא נגענו בו.

משה גפני: משרד התחבורה, אתם תצטרכו לנסח את זה.

<איתי עצמון: אני רוצה להבין את ההחלטות.

<איתי עצמון: בסעיף 6 יהיה כתוב השרים, דהיינו שר האוצר ושר התחבורה יהיו ממונים על ביצוע החוק.

משה גפני: שר האוצר ושר התחבורה יהיו הממונים על ביצוע חוק זה.

משה גפני: סעיף 5 יורד.

<איתי עצמון: נמחק?

משה גפני: כן.

משה גפני: בסעיף 2 צריך לקבוע תאריך.

משה גפני: שבוע ימים.

<אלון מסר: השרים יעדכנו בתוך שבעה ימים מיום חקיקת החוק, או הרשומות, או ש - - -

משה גפני: כן, שבתוך שבעה ימים ייגמר כל התהליך – ועדת מחירים, ועדת פיקוח.

<אלון מסר: שזה יהיה בהתאם לחוק הפיקוח.

<שגית אפיק: תקבע תאריך.

משה גפני: שבוע ימים זה עד תאריך.

משה גפני: אמרתי.

<שגית אפיק: עד יום.

משה גפני: אמרתי, שבוע ימים.

משה גפני: שבוע ימים.

משה גפני: היות ולא למדתי משפטים, אתם תכתבו את התאריך.

משה גפני: שבוע ימים.

משה גפני: מה זה בעוד שבוע ימים בתאריך העברי?

<שגית אפיק: עד י"ד בשבט.

משה גפני: בסדר.

משה גפני: עד תאריך.

משה גפני: או ה-25 בינואר.

<שגית אפיק: עד י"ד בשבט.

משה גפני: י"ד בשבט.

<רן שדמי: אני חושב שמפעילי התחבורה הציבורית יצטרכו קצת יותר זמן כדי לעדכן את מערכות המידע שלהם.

<רן שדמי: אני חושב שבתוך שבוע זה מאוד מאוד גבולי להכניס את זה לייצור.

<דובר: אני מצטרף לדברים.

<דובר: אנחנו נצטרך לפחות חודש ימים כדי - - -

<קריאה: חודש ימים?

איתן ברושי: תעבדו בשתי משמרות.

משה גפני: 14.5% פחות.

משה גפני: המשמעות שלא מורידים את זה יותר.

משה גפני: לא נוגעים בזה יותר.

איתן ברושי: כמה עולה לעם ישראל התרגיל הזה?

משה גפני: 650 מיליון.

משה גפני: זה לא תרגיל.

<אלון מסר: זה לא תרגיל, זו הפחתה שמגיעה לאזרחים.

איתן ברושי: תרגיל זו לא מילה שלילית.

<אלון מסר: נחסוך 650 מיליון שקל, והיא עולה 650 מיליון שקל.

<אלון מסר: אנחנו מעבירים מהתקציב לכיס של האזרחים 650 מיליון שקל בשנה.

איתן ברושי: איפה זה מתוקצב?

איתן ברושי: מהתחבורה?

<אלון מסר: זה מתוקצב בבסיס התקציב.

<אלון מסר: - - - ההסכמים הקואליציוניים.

<אלון מסר: זה יועבר לתקציב התחבורה כי לא היה ברור בתחילה אם זה יהיה בתחבורה או במים, אבל זה יועבר.

איתן ברושי: מים – תשמור את זה למשהו אחר.

איתן ברושי: תיכף נדבר על המים.

איתן ברושי: אבל זה בתחבורה.

איתן ברושי: מסר, זה נכון לומר שאיפה שיש יותר אוטובוסים, שם יש יותר תקציב?

איתן ברושי: איפה שיש פחות תחבורה ציבורית, זה פחות.

איתן ברושי: יש מקומות שזה פחות.

<קריאה: זה לפי השימוש.

איתן ברושי: מה זה משפיע עליך?

איתן ברושי: על המוניות?

<יהודה בר אור: זה משפיע עלינו מאוד.

<יהודה בר אור: אנחנו לא בתוך הסובסידיה.

<יהודה בר אור: אנחנו לא מקבלים חמישה מיליארד וחצי ולא 650 מיליון.

<יהודה בר אור: אנחנו מסיעים את האנשים על חשבון הכיס שלנו הפרטי.

<יהודה בר אור: גם ככה אנחנו עובדים מצאת החמה עד צאת הנשמה, ולא מקבלים - - - בסופו של דבר, מה קורה?

<יהודה בר אור: לנו אין סבסוד.

מיקי רוזנטל: הם מתלוננים על זה שלא עוזרים להם.

<יהודה בר אור: אין לנו שום סבסוד ואנחנו נותנים את כל כולנו לענף התחבורה.

<יהודה בר אור: פעם אנחנו תחבורה ציבורית, פעם אנחנו לא תחבורה ציבורית.

<יהודה בר אור: לפי השיגעון של כל אחד ואחד.

<יהודה בר אור: ואני אשים לזה סוף, נגמר הסיפור.

<יהודה בר אור: אני יכול להשמיע פה את הקלטת שהשר שלך מאשר שאנחנו תחבורה ציבורית, ואתם לא עובדים לפי זה.

משה גפני: רבותי, אנחנו מסכמים את הדיון.

משה גפני: אפשר לשבת?

<איתי עצמון: בדקתי את הסוגיה שנוגעת למחיקת סעיף 6.

<איתי עצמון: גם אם יישאר הנוסח שקובע שהשרים אמונים על ביצוע החוק, ולפי חוק יסוד: הממשלה הם יהיו רשאים להתקין תקנות – לכן אפשר לדעתי פשוט למחוק את הסעיף.

<איתי עצמון: זה אומנם לא מקובל בחקיקה, אבל ניתן לעשות את זה.

משה גפני: זאת עמדתך?

<איתי עצמון: ניתן למחוק את זה.

<דרור וגשל: זה בדיוק מה שאמרתי.

<דרור וגשל: זה בדיוק.

<דרור וגשל: מה שניסיתי להגיד.

משה גפני: כל הכבוד למשרד המשפטים.

משה גפני: אני מבקש להצביע על החוק.

<הראלי מזרחי: אפשר להוסיף משהו לפני לפרוטוקול?

<הראלי מזרחי: אנחנו מסכימים לכל מה שהצעת, וגם להורדה של סעיף 5.

<הראלי מזרחי: אני רק רוצה להצהיר לפרוטוקול שעמדתנו כעמדת משרד המשפטים שהושמעה קודם, שגם אם מורידים את הסעיף הזה, היות והצווים הם בהתאם לחוק הפיקוח, יהיה אפשר להעלות או להוריד את התעריפים בהמשך.

משה גפני: אז אני גם מצהיר לפרוטוקול שעל-פי מה שהיה בחקיקת החוק הזה, לא נוגעים ב-14.5%, בהפחתה של 14.5% בשום סיטואציה, אלא אם כן מדובר על דברים שלא פוגעים ב-14.5%.

<אלון מסר: ההפחתה תהיה בתוך שבוע.

<אלון מסר: שינויים אחרים יהיו בתוך שבוע.

משה גפני: מה התאריך העברי בעוד שבוע?

משה גפני: י"ד בשבט.

משה גפני: ומה הלועזי?

משה גפני: 25.

<אלון מסר: כבוד היושב-ראש, אני רוצה לחדד.

<אלון מסר: אנחנו מקבלים את הצעת הפשרה.

<אלון מסר: אני רק רוצה לחדד שוב.

<אלון מסר: אנחנו מורידים את ה-14.5% בתוך שבוע, י"ד בשבט.

<אלון מסר: אנחנו ממשיכים לפעול תחת חוק הפיקוח כמו שפעלנו.

<אלון מסר: ככל שיהיו דברים, הם לא יהיו רלוונטיים אחרי ה - - -

משה גפני: אולי מספיק כבר?

משה גפני: היא אמרה את זה.

משה גפני: עם כל הכבוד, אתם לא תפגעו ב-14.5%.

משה גפני: זה שאתם ממשיכים לעבוד, אני יודע שאתם ממשיכים לעבוד.

משה גפני: לפעמים אתם עושים דברים טובים, לפעמים אתם עושים דברים פחות טובים.

<דרור וגשל: אנחנו רק אומרים שתיתכן פגיעה - - -

<אלון מסר: לכן ההטבה – יכול להיות שירד - - -

משה גפני: החיים נמשכים כמות שהם.

משה גפני: החלטת הוועדה בחקיקת החוק הזה היא שלא תהיה פגיעה ב-14.5%.

משה גפני: מי בעד אישור הצעת חוק תעריפי התחבורה הציבורית, התשע"ו-2016 – ירים את ידו.

משה גפני: עם כל השינויים שקבענו אותם והקראנו.

משה גפני: מי נגד?

משה גפני: אין מי נמנע?

משה גפני: אין.

משה גפני: בעד אישור הצעת החוק – 6

משה גפני: נמנעים – אין

משה גפני: הצעת החוק אושרה.

<איתי עצמון: רק רגע, הנוסח של סעיף 4, צריך לקרוא אותו.

<איתי עצמון: תקראו אותו שוב.

משה גפני: אבל היא הקריאה אותו.

משה גפני: היא הקריאה.

משה גפני: זה עולה היום.

משה גפני: אני התחייבתי על היום.

משה גפני: תודה רבה.

משה גפני: הישיבה נעולה.